Summary: Biokemistit oikaisivat laboratoriossa viskin valmistuksen aikataulun uusiksi.

Kirkkaassa pullossa näkyy ruskeaa nestettä ja etiketissä lukee GLYPH. Juomaa mainostetaaan maailman ensimmäisenä molekulaarisena viskinä.
 Mitä ihmettä? Onko nyt kyse jauheesta, johon sekoitetaan vain vesi?
 San Franciscosta tulevan  Endless West  -startup-yhtiön kaveri lorauttaa maistiaisen lasinpohjalle. Nenään tulee nuuhkaistessa ohuehko bourbonin haju, hieman makea. Joku voisi sanoa kynttilämäinen.
 Maku sitten. Hieman ohut ja alkoholiprosentti puraisee kieleen. Sopivaa vesitippaa tai paria ei ole tarjolla. Olen maistanut mielestäni parempiakin viskejä.
 Samat ainesosat kuin oikeassa viskissä
 Molekulaariviskiyhtiön johtava tekninen asiantuntija  Mardonn Chua  kertoo tuotteen synnystä.
 – Teemme siis viskiä molekyylien avulla. Analysoimme tisleen ainesosat, jotta tietäisimme, mikä tekee viskistä viskin. Etsimme sitten luonnosta nuo molekyylit esimerkiksi kasveista, hiivoista ja vihanneksista, Chua kertoo.
 Sen jälkeen biokemistien löytämät yhdisteet sekoitetaan kirkkaaseen 43-prosenttiseen alkoholiin. Lopputuloksena on viskimäinen yhdiste 24 tunnissa.
 Mardonn Chua esittelee molekulaariviskiä sveitsiläisessä kellariholvissa. Markku Sandell / Yle
 Tavallisesti viskiä kypsytetään tynnyreissä vuosikausia, jolloin maku syntyy alkoholin ja puisen tynnyrin vuorokaikutuksesta. Chua kertoo, että koska heidän juomansa valmistuu päivässä, säästää valmistustapa paitsi aikaa niin myös rahaa.
 Oikeiden molekyylien löytämiseen on Chualta ja kumppaneilta mennyt yli kolme vuotta. Tutkijat viettivät paljon aikaa laboratoriossa tutkiessaan maailman parhaita viskejä ja niiden kemiallista koostumusta.
 Sitten he löysivät toimivat molekyylit eli alkoholit, esterit ja sokeripitoisuudet. Nyt molekulaariviskiä on myynnissä USAssa ja Hongkongissa.
 – Monet tuotettamme maistaneet sanovat sen olevan miellyttävää ja pehmeintä viskiä, mitä he ovat juoneet, Mardonn Chua kehuu ja arvioi, ettei GLYPH ole maailman parhainta, mutta hyvää kuitenkin.
 Yhtiö aikoo tuoda markkinoille vastaavalla tavalla valmistetun punaviinin, jonka tutkimisella he oikeastaan aloittivat koko homman. Ehkä jatkossa luvassa on muitakin alkoholilaatuja.
 – Olemme kohdanneet paljon epäilyjä. Mutta eikö olekin hienoa, että uusi teknologia voi mullistaa perinteisen viinin ja viskin valmistuksen, Chua hehkuttaa.
 Endless West yritys uskoo voivansa valmistaa pikateholla erilaisia alkoholijuomia. Markku Sandell / Yle
 Asiantuntijat epäilevät
 Uusi teknologia mahdollistaa molekyylikikkailun, mutta perinteiset valmistustavat tuskin katoavat tulevaisuudessakaan.
 Endless Westin molekulaariviskin vastaanotto ei ole ollut ihan niin suotuisa kuin Mardonn Chua antaa ymmärtää. Eri arvioissa nopealla tavalla tehty viski ei ole maistunut aivan yhtä pehmeänä.
 Fortune-lehden artikkelissa  "Is Molecular Whiskey the Futuristic Booze We’ve Been Waiting For?" asiantuntijat epäilevät, että kaikkien oleellisten yhdisteiden löytäminen viskeistä ei onnistu hienoimmillakaan laitteilla, sillä kemiallinen koostumus on vaihtelevan moniulotteinen.
 Viskikirjailija Fred Minnick epäilee laboratorioviinojen eliniän jäävän lyhyeksi. Glyph saattaa kuitenkin jäädä elämään, jos siitä onnistutaan luomaan kuluttajia kiinnostavia cocktaileja.
 Eri maissa on omanlaisiaan määritelmiä kullekin alkoholille ja niiden valmistustavoille. Laboratorioviski saattaa törmätä myös näihin rajoituksiin.
 Lue myös:
 Maker’s Mark -tislaamon tapahtumapäällikkö Roy Lee Wiggington esittelee viskinvalmistusta. Nina Svahn
 Kiista EU:n kanssa kurittaa USA:n viskintuottajia: "Kauppasodissa ei ole voittajia, me häviämme tässä nyt"

Vanha viski syntyykin päivässä – tarvittavat ainesosat löytyvät luonnosta


Summary: James Bond ja Uuno Turhapuro ovat kesäkatsojien ikisuosikit.

Television pääkanavien kesän elokuvatarjonta etenee vuosi toisensa jälkeen perin tuttuja polkuja pitkin.
 Riskejä ei oteta, vaan päivät täytetään niin sanotusti varmoilla elokuvilla, jotka löytävät paikkansa katsojalistojen kärjestä satoi tai paistoi.
 – Miksi Bondeja esitetään? Ne ovat suosittuja ja pyritään esittämään mahdollisimman suosittuja elokuvia. Siksi me valitsemme ne sinne esitykseen, Nelonen Median televisiojohtaja  Ville Toivonen  perustelee.
 Nelonen on tehnyt Bond-leffan kavalkadistaan jo pitkän perinteen. Elokuvat esitetään kesäisin aikajärjestyksessä.
 Myös Nelosen kaupallisella kilpailijalla, MTV:llä on oma perinteensä. Lupa tappaa -sankarin sijasta MTV:n Sub-kanavalla seikkailee kotimainen antisankari.
 – Suomalaiset tutkitusti rakastavat klassikkoelokuvia. Meillä esimerkiksi Uuno-elokuvat ovat olleet todella suosittuja vuodesta toiseen, jonka johdosta niitä tänäkin kesänä nähdään, MTV:n sisältöjen vastaava tuottaja  Olli Nikunen  sanoo.
 Vastaavan tuottajan Olli Nikusen mukaan klassikkoelokuvat ovat vuodesta toiseen MTV:n katsotuimipa elokuvia. Esa Syväkuru / Yle
 Katsojalukuja keräävän Finnpanelin mukaan heinäkuun ensimmäisellä viikolla Uunon huikeat poikamiesvuodet maaseudulla oli MTV:n Sub-kanavan toiseksi katsotuin elokuva. Katsotuin oli Die Hard 4.0, joka sekin on nähty televisiossa kohta kymmenkunta kertaa.
 Nelosella  Johnny Deppin  tähdittämät Pirates of the Caribbean -elokuvat asettuivat samalla viikolla kolmelle kärkisijalle.
 Bond-elokuvat ottanevat paikkansa katsotuimpien listalla heinäkuun toisesta viikosta alkaen, kun niiden pitkä esityskausi on taas alkanut.
 Katsojat vaativat uusintoja
 Loputtomien kesäuusintojen luulisi jossain vaiheessa kyllästyttävän katsojia, kun elokuvien pienimmätkin juonenkäänteet ja jopa vuorosanat osataan ulkoa.
 Vielä mitä, väittää Nelosen Ville Toivonen.
 – Elokuvista tulee palautetta aika rutkasti puoleen ja toiseen, kuten ohjelmista muutenkin. Me kuuntelemme palautetta herkästi ja se nimenomaan ajaa esittämään näitä tuttuja elokuvia. Näistä tutuista ja rakastetuista elokuvista tulee eniten palautetta..
  Ville Toivosen mukaan esimerkiksi Bond-sarjan uusiminen vuosittain kerää joka kerta ison joukon sekä katsojia että mainostajia. Esa Syväkuru / Yle
 Katsojat saavat siis juuri sitä, mitä tilaavat. Mutta saako myös mainostaja?
 – Mainostajille haluamme tarjota mahdollisimman suuria ja kiinnostavia katsojalukuja. Elokuvien osalta siihen pääsee parhaiten näyttämällä mahdollisimman suosittuja elokuvia, MTV:n Olli Nikunen sanoo.
 Varsin selkeä liiketoimintakonsepti siis: mitä enemmän katsojia, sitä enemmän mainostajia. Helppoa kuin heinänteko kesähelteellä.
 Ylekin keventää kesällä
 Myös kaupallisista paineista vapaa Yle tarjoaa elokuvia kesällä hieman kevyemmän kattauksen periaatteella, vaikka Yle ei väitä tavoittelevansa niillä katsojatilastojen kärkisijoja.
 – Meillä on paljon maailman elokuvaa, meillä on taide-elokuvaa, pohjoismaista, klassikkoelokuvaa. Mutta kesällä ehkä haetaan sellainen hiukan viihteellisempi linja, Ylen julkaisujen päällikkö  Tarmo Kivikallio  kertoo.
 Tarmo Kivikallio myöntää, että olympiakesinä elokuvia on hieman työlästä saada mahtumaan TV2:n kesäohjelmistoon. Esa Syväkuru / Yle
 Heinäkuun ensimmäisellä viikolla TV1:n katsojatilaston kärjessä olivat totuttuun tapaan uutiset. Viidenneltä sijalta löytyi kuitenkin jo Hercule Poirot -elokuva.
 Ylen ykköskanavan katsotuimpia ohjelmia ovat yleensä illan uutislähetykset. Kakkoskanavalle taas on keskitetty urheilu, jota on paljon.
 – TV2:n kohdalla joudumme toimimaan urheilun ehdoilla. Kesällä urheilulähetykset sekoittavat usein ohjelmakaaviota ja siitä tulee vähän rikkonaisempi, mutta elokuvia esitetään silti kakkosellakin, Kivikallio kertoo.
 Ykköskanavalla Yle pyörittää iltapäivisin pitkin vuotta kotimaisia elokuvia, jotka kesälläkin keräävät television ääreen keskimäärin 130 000 katsojaa. Talvella katsojia on enemmän.
 Korjattu 13.72019 kello 17.27 Bond-elokuvien määrä Nelosen kavalkadissa. Se on 24, ei yli 30, kuten jutussa aiemmin mainittiin.
 Lue myös:
 Lemmikkien salainen elämä -elokuvan jatko-osa pyörii tänä kesänä elokuvateattereissa. Universal
 Hollywoodissa päätetään, millaisia elokuvia suomalaiset tarvitsevat kesällä

Miksi samat elokuvat näytetään Suomessa aina vain uudelleen? Kesällä televisiosta tulevat jälleen kerran kaikille tutut Bondit ja Turhapurot


Summary: Akkuruohonleikkurissa huoltotarpeita on vähän, mutta ne ovat sitäkin tärkeämpiä. Paras leikkuri on sellainen, johon saa varaosia.

Akkuruohonleikkuri ei haise eikä bensiiniä tarvitse pitää kotona varastossa. Sähköruohonleikkuriin verrattuna akkukoneen paras puoli on johdottomuus. Jatkuva pelko jatkojohdon joutumisesta terän alle jää akkukoneella pois.
 Akkukäyttö ei automaattisesti tarkoita, että laite on myös hiljainen. Suurin osa melusta on peräisin pyörivästä leikkuuterästä. Jotkut akkukoneet metelöivät kuin bensiinileikkurit.
 Kivijalkakaupasta akkuruohonleikkuria katsovan kannattaa pyytää myyjää näyttämään, miltä kone kuulostaa. Yleensä mallikoneet ovat kaupoissa esillä. Samalla kannattaa kiinnittää huomiota, miten helposti akku lähtee irti ja miten sen saa takaisin paikoilleen. Kaikissa malleissa akunvaihto ei suju helposti.
 Kaupassa laitteesta kannattaa kokeilla myös, miten vaivattomasti leikkuukorkeus säädetään ja millaisia korkeudensäätömahdollisuuksia työntöaisasta löytyy. Kaikissa leikkureissa työntökorkeutta ei voi vaihtaa. Se kannattaa huomioida, jos perheessä ruohoa leikkaavat niin pitkät kuin pienemmätkin.
 Noin 43cm leikkuuleveyden akkuruohonleikkurit ovat yleensä vielä kevyitä ja ketteriä. Ne sopivat useimmille. Kaupassa on hyvä ottaa kahvoista kiinni ja tunnustella, miten tukevalta ne tuntuvat. Vasta isompaan pihaan kannattaa hankkia esimerkiksi 47cm levyinen leikkuri.
 Ennen ostopäätöstä akkuleikkurista kannattaa ainakin tarkastaa, miten helposti akku lähtee irti, miten helppo leikkauskorkeus on säätää ja millaisia korkeus- ja pituussäätöjä työntöaisassa on.  Einhell
 Leikkaa yleensä puolet siitä mitä lupaa
 Akku on akkuruohonleikkurin kallein osa. Nykyään leikkureissa käytetään litiumioniakkuja. Akkuleikkureita on saatavilla eri jännitteillä 18 voltista jopa 72 volttiin. Jännite ei kuitenkaan vielä kerro, kuinka hyvä laite on todellisessa käytössä.
 Esimerkiksi Saksan riippumattoman tuotetestaussäätiön Stiftung Warentestin kevään  akkuruohonleikkuritestissä  parhaaksi noussut alle 400 euron hintainen Einhell GE-CM 43 Li M toimii kahdella 18 voltin (V) akulla. Vastaavasti samassa testissä keskinkertaisen arvosanan saanut 500 euron Stiga Combi 43 AE käyttää peräti 72 voltin jännitettä.
 Olennaisempaa leikkuria valittaessa on akun tai akkujen kapasiteetti, joka ilmoitetaan joko ampeeritunteina (Ah) tai wattitunteina (Wh). Kotikäyttöön tulevissa laitteissa on tyypillisesti neljän ampeeritunnin akku. Akkujen energiasisältö vaihtelee 70 ja jopa 300 wattitunnin välillä.
 Valmistajat ilmoittavat yleensä neliömetreissä, minkä verran akkuruohonleikkuri kykenee yhdellä latauskerralla nurmikkoa leikkaamaan. Yleensä valmistajien suositukset menevät merkistä riippumatta reilusti yläkanttiin. Tyypillistä on, että laitteelle ilmoitetaan noin kaksinkertainen leikkuuala todellisuuteen verrattuna.
 Esimerkiksi saksalaisten testivoittaja Einhell ilmoitti suosittelevansa leikkuria 600 neliömetrille, mutta testin leikkausosion noin 14 cm korkeassa ruohossa laite kykeni leikkaamaan 246 neliömetriä.
 Toinen hyvän arvosanan testissä saanut leikkuri Sabo 40-Accu oli kaikkein realistisin. Valmistaja suosittelee laitetta 260 neliömetrin leikkaamiseen. Testissä laite pystyi 274 neliömetriin.
 Suomessa olosuhteet ovat erilaiset
 Tyypillinen suomalaisperhe leikkaa nurmikon 12-14 kertaa vuodessa. Suomessa olosuhteet nurmikon leikkuulle ovat erilaiset kuin eteläisen tai keskisen Euroopan maissa. Meillä ruoho on kosteampaa ja leikkurille vaativampi leikattava.
 Harvoin leikkaavalle keräävä leikkuri on paras valinta. Keräävässä leikkurissa terä linkoaa ruohon keruukoriin, jonka käyttäjä tyhjentää korin täytyttyä.
 Useammin leikkaavalle bioleikkaava akkuruohonleikkuri voi olla järkevä valinta. Suomen kosteassa nurmikossa silputut leikkausjätteet maatuvat nopeasti. Kun ruohoa leikkaa usein, nurmikon ravinteetkin säilyvät paremmin.
 Yhdistelmäleikkurit, jotka sekä murskaavat että keräävät, eivät välttämättä toimi Suomessa parhaalla tavalla. Usein ne keräävät hyvin, mutta murskaavat huonommin.
 Suomessa ei käytännössä millään kuluttajaleikkurilla selviä suuremmasta pihasta yhdellä latauksella. Jos koko pihan haluaa saattaa loppuun samana päivänä, kannattaa leikkuria valitessa kiinnittää huomiota valmistajan ilmoittamaan akun latausaikaan. Latausajat vaihtelevat noin 80 minuutista jopa 240 minuuttiin.
 Useilla valmistajilla on pieni akkuruohonleikkuri pieneille pihoille.  Bosch ilmoittaa CityMower-leikkurin sopivan alle 200 neliömetrin nurmikoille. Pienten leikkureiden suosio perustuu pieneen painoon ja ketteryyteen. Moni leikkuri painaa nykyään jo alle 10 kiloa akkuineen.    Bosch
 Harjaton moottori pidentää ikää
 Akkuleikkuria hankittaessa hiiliharjaton moottori on järkevin vaihtoehto. Laadukas harjaton moottori on erittäin pitkäikäinen. Lisäksi sen hyötysuhde on parempi. Harjaton moottori on tehokkaampi ja myös leikkurin akku jaksaa tehdä työtä yhdellä latauksella pitempään.
 Akkuruohonleikkuria hankittaessa voi kurkata myös laitteen alle. Terän muotoilusta tavallinen kuluttaja ei vielä näe, miten laadukkaasta leikkurista on kyse. Mutta terän kiinnitys paljastaa jo enemmän. Jos kiinnitysruuvi on metallin sijaan muovia, on laite vähemmän laadukas.
 Ammattimainen ostaja osaa katsoa laitteen alta muutakin. Hyvin muotoiltu terä nostaa keräävässä leikkurissa myös syksyn lehdet keruukoriin. Huonosti muotoiltu terä ei jaksa lingota ruohoakaan tarpeeksi syvälle koriin. Keruukoria ei silloin voi saada täyteen.
 Oikeaa leikkuria valitessa voi vertailla myös keruukoreja. Joillakin valmistajilla kori on muovisen kova ja kiinteä. Toiset valmistajat taas käyttävät kankaasta ja kovasta muovipohjasta valmistettuja säiliöitä.
 Kangasmallisia keruukoreja pidetään parempina, koska ne kestävät paremmin kolhuja, menevät varastoidessa pienempään tilaan, eikä niistä pääsee samalla tavalla pölyä läpi kuin kovamuovisista. Keruukori pitää mallista riippumatta pitää puhtaana, jotta ilma pääsee kunnolla virtaaman säiliön läpi. Jos virtaus estyy, keruukoriin muodostuu sulku.
 Leikkaa mieluummin kahdesti kuin kerran huonosti
 Suomessa nurmikko päästetään usein pitemmäksi kuin Keski-Euroopassa. Pitkä ruoho vaatii leikkurilta paljon voimaa. Tyypillinen virhe on ahnehtia liikaa kerralla ajamalla pitkää ruohoa liian matalalla terän korkeudella. Kerralla tulisi leikata vain 1/3 ruohonpituudesta.
 Pitkäksi päässyt nurmikko suositellaan leikattavaksi kahteen kertaan. Ensin ruoho leikataan korkealla terän asetuksella. Parin päivän päästä nurmikko leikataan sitten ristiin matalalla teräkorkeudella. Ristiin tarkoittaa, että ensin nurmikko leikataan vaikkapa pitkittäin ja seuraavaksi poikittain.
 Leikkausjälki paljastaa paljon leikkurista ja leikkaajasta. Huonokuntoinen terä katkaisee ruohon nyppimällä. Hyvä leikkausjälki muistuttaa kampaajan tekemää hiuslatvojen tasausta. Leikkuujälki on suora ja tasainen.
 Laadukkaan ruohonleikkurin tunnistaakin leikkausjäljestä. Parhaat laitteet on osattu muotoilla niin, että ne leikkaavat tarkasti myös aivan leikkuukopan reunoilla.
 Tylsä terä lyhentää ruohon repimällä (1). Repivä jälki syntyy myös, jos leikkuri joutuu liian koville pitkässä tai märässä ruohossa. Ruohon pää saattaa myös muuttua ruskeaksi. Pitkäksi päässyt ruoho kannatta leikata kahteen kertaan. Hyvän ja tasapainossa olevan terän tunnistaa suorasta leikkausjäljestä (2).     Yle
 Terä kuntoon kerran vuodessa
 Huolimaton saa akkuruohonleikkurin akut pilalle jo ensimmäisenä talvena. Akkuja ei nimittäin saa säilyttää tyhjänä. Leikkuri ei ruohoa leikatessa päästä akkuja koskaan aivan tyhjäksi. Laite pysähtyy jo sitä ennen.
 Jos talvisäilytystä ennen akkua ei ole käytön jälkeen ladattu, akun varaus saattaa päästä säilytyksen aikana laskemaan liian alhaiseksi. Nykyaikainen litiumioniakku ei enää ota latausta vastaan, jos se on päästetty liian tyhjäksi. Talvikaudella akulle kannattaa tehdä pari ylläpitolatausta.
 Normaalikäytössä akku kestää hyvänä 5-9 vuotta. Uusi akku maksaa mallista riippuen 60 eurosta yli 300 euroon. Suomen myydyimmistä akkuleikkurimerkeistä esimerkiksi Ryobi ja Makita ovat molemmat sellaisia, joissa sama akku käy kymmeniin eri käsityökaluihin. Ympäristön kannalta samojen akkujen käyttö samanmerkkisissä laitteissa on tietysti järkevää.
 Akkuruohonleikkurissakin terän säännöllinen teroitus ja tasapainotus ovat tärkeitä, sillä akkuleikkurissa terä saattaa pyöriä vieläkin vauhdikkaammin kuin bensiinileikkurissa.
 Koska ruohonleikkuri on käytössä useita vuosia, yksi tärkeimmistä valintaperusteista pitäisi olla myyjän tai valmistajan asiakaspalvelun laatu. Halpaleikkureihin ei useinkaan saa varaosia. Tunnettujen valmistajien koneisiin taas varaosia saa, mutta kaikilla niitä ei ole Suomessa.
 Hyvä kysymys rautakaupassa on esimerkiksi, miten ja millä aikataululla akkuruohonleikkuriin saa uuden varmuusavaimen tilanteessa, että alkuperäinen hukkuu. Joissakin malleissa tämä akkuvirran kytkevä ja katkaiseva pikkuosa saatetaan joutua tilamaan Kiinasta. Se harmittaa, jos temppu sattuu ruohon parhaaseen kasvukauteen.
 Lähteet: Husqvarna, Makita, Einhell, Stiga, Bosch, Stiftung Warentest

Akkuruohonleikkuria ostamassa? Älä usko valmistajien ilmoittamiin neliömetreihin yhdellä latauksella – Suomen kostea nurmi on hankala leikattava


Summary: Demokratian kannalta on ongelmallista, jos julkisen vallan käyttäjät estävät ihmisiä seuraamasta heitä sosiaalisessa mediassa.

Yhdysvaltain vetoomustuomioistuin totesi tällä viikolla, että  Donald Trump  ei voi estää ihmisiä seuraamasta presidentin virallista Twitter-tiliä. Päätöksen mukaan Trumpin jakamat blokit ovat  perustuslain vastaisia .
 Suomessa poliitikot kestävät melko hyvin kritiikkiä, mutta poikkeuksiakin on. Mediatutkija  Jukka-Pekka Puron  mukaan blokkisormi on ollut erityisen herkkä vihreiden ja vasemmiston edustajilla, jotka saavat somessa paljon epäasiallisia viestejä.
 – Ymmärrän sen, että vahvasti aggressiiviset viestit blokataan. Monesti on vaikea määritellä, mikä on aggressiivista tai töykeää käytöstä. Joskus aavistuksen suopeampi tulkinta antaisi mahdollisuuden olla blokkaamatta, Puro sanoo.
 Huono käytös blokin perusteena
 Blokkaamisen syynä on usein toisen osapuolen asiaton käytös. Selvien trollien blokkaamista jopa suositellaan, jotta loukkaava sisältö tai väärä tieto ei leviä. Epäasiallisen käytöksen määrittely onkin sitten jo huomattavasti hankalampi kysymys.
 – Somen yksi periaate on se, että jos joku käyttäytyy asiattomasti, blokkaaminen on mahdollista eikä sen pitäisi olla kiellettyä keneltäkään. Tosin joskus sitä tapahtuu myös eri mieltä olemisen takia, puheviestinnän professori  Pekka Isotalus  sanoo.
 Vihreiden entinen puheenjohtaja  Touko Aalto  blokkasi kansanedustaja  Mikko Kärnän  (kesk.) joulukuussa 2017.  Aallon mukaan  Kärnän käytös oli ollut asiatonta.
 – Kansanedustajat viestivät yleensä asiallisesti keskenään, koska eduskunnassa täytyy tulla toimeen. On vaikea sanoa, missä jokin normi rikotaan, mutta eihän kenenkään tarvitse sietää ihan mitä tahansa, Isotalus sanoo.
 Sisäministeri poisti blokin
 Julkisen keskustelun kannalta on kuitenkin ongelmallista, jos korkeassa asemassa olevat julkisen vallan käyttäjät estävät ihmisiä seuraamasta heitä sosiaalisessa mediassa.
 Lokakuussa 2018 oikeuskansleri  Tuomas Pöysti   vastasi kanteluun  pääministeri  Juha Sipilän  jakamista blokeista Twitterisssä. Sipilä oli muun muassa blokannut kansanedustaja  Jani Mäkelän  (ps.). Pöystin mukaan Sipilällä oli oikeus estää ihmisiä seuraamasta hänen viestejään, koska kyseessä oli Sipilän henkilökohtainen tili.
 Vastaavasti vihreiden nykyinen puheenjohtaja  Maria Ohisalo  oli aiemmin blokannut Ilta-Sanomien päätoimittaja  Ulla Appelsinin  Twitterissä, mutta hän purki blokin aloitettuaan työt sisäministerinä.
 – Blokkaamisherkkyyden pitäisi olla sitä korkeampi, mitä suurempaa valtaa käytetään. Silloinkin blokkeja tulisi jakaa vain perustelluista syistä, Jukka-Pekka Puro sanoo.
 Poliittinen keskustelu siirtyy Instagramiin
 Puron mukaan olisi hyvä, jos jokin poliittisesti riippumaton taho määrittelisi yleisesti, millä perusteilla julkista valtaa käyttävät henkilöt voivat jakaa blokkeja sosiaalisessa mediassa.
 Hän ennustaa, että poliittinen keskustelu siirtyy lähivuosina entistä enemmän myös Instagramiin, joka on suosituin sosiaalinen media nuorten keskuudessa.
 – Twitter suosii kärjekästä ja heittäytyvää osallistumista, mutta Instagram on hyvin toisenlainen. Poliitikon näkökulmasta Instagram on helpommin hallittavissa ja siellä pystyy perustelemaan omia kantojaan paremmin, Puro sanoo.
 Lue aiheesta lisää:
 Yhdysvaltalainen tuomioistuin: Trumpin Twitter-blokkaukset ovat perustuslain vastaista toimintaa
 "Idiootti! Typerys!" – Somessa unohdamme helposti käytöstavat ja aivotutkija Katri Saarikivi tietää miksi
 Loukkaako moderointi sananvapautta? Nimellä vai nimimerkillä? Miksi Yle Svenska keskustelee enemmän? Some-gurut vastasivat

Milloin poliitikko saa estää seuraajia Twitterissä? Turhan herkkä blokkisormi kärjistää keskustelua ja synnyttää somekuplia


Summary: Kyselyyn vastanneista noin kolmasosa oli sitä mieltä, että Merkelin tärinäkohtaukset ovat julkinen asia.

Saksan kristillisdemokraattinen unioni (CDU)

Saksalaislehti  Augsburger Allgemeinen  kyselyssä 59 prosenttia vastaajista oli sitä mieltä, että Saksan liittokansleri  Angela Merkelin  kolme tärinäkohtausta ovat poliitikon yksityisasia.
 Kyselyyn vastanneista 34 prosenttia oli sitä mieltä, että Merkelin tärinäkohtaukset ovat julkinen asia.
 Seitsemän prosenttia vastaajista ei osannut päättää mitä mieltä he ovat.
 Suurin osa Merkelin puoluetta kristillisdemokraattista CDU:ta kannattavista sekä sosiaalidemokraatteja ja ympäristöpuoluetta kannattavista vastaajista pitää tilannetta yksityisenä asiana.
 Sen sijaan suurin osa puoluekannakseen äärioikeistolaisen AfD:n ilmoittaneista piti Merkelin terveysasiaa julkisena.
 Osa vastaajista ei kertonut, mitä puoluetta he kannattavat.
 Saksalaislehden kyselyyn vastasi 4495 ihmistä. Kysely oli tehty torstain ja perjantain aikana. Virhemarginaali on 2,7 prosenttiyksikköä suuntaansa.
 Merkel täyttää 65 vuotta ensi keskiviikkona. Hän on ollut Saksan johdossa noin 14 vuotta.
 Merkel on saanut kolme kertaa viime viikkojen aikana tärinäkohtauksen seisoessaan virallisessa tilaisuudessa.  Yksi vapinakohtaus tuli,  kun Merkel seisoi Suomen pääministerin Antti Rinteen (sd) kanssa virallisessa tilaisuudessa.
 Tällä viikolla tilannetta  muutettiin niin, että Merkel ja Tanskan pääministeri Mette Frederiksen kuuntelivat kansallislaulut istuen.
 Merkel on ilmoittanut itse voivansa hyvin.
 Bild-lehden mukaan ensimmäisen kohtauksen jälkeen Merkelin terveyttä on testattu laajasti.

Saksalaislehden kysely: Suuri osa saksalaisista pitää Merkelin tärinäkohtauksia yksityisasiana


Summary: Sitä vastoin kesäkuu oli lähes koko maassa keskimääräistä lämpimämpi.

Alkukesän helteet ovat vain muisto tarkasteltaessa heinäkuun alun lämpötiloja.
 Siinä missä kesäkuun alussa esimerkiksi  Oulussa  rikottiin yli 32 astetta, päästään tällä hetkellä vain vähän yli 20 asteen parhaimmillaankin.
 Ylen meteorologi  Joonas Koskela  kertoo, että eilen perjantaina Itä-Suomessa Ilomantsin ja Kuhmon alueilla mitatut noin kymmenen astetta ovat jopa poikkeuksellisen kylmiä päivälämpötiloja heinäkuun säälle.
 Heinäkuun alkupuoliskon alin korkein päivälämpötila itäisessä Suomessa mitattiin vuonna 2009 Suomussalmella. Tuolloin lämpötila jäi 4. heinäkuuta vain 7,9 asteeseen.
 – Poikkeuksellisesta säästä puhutaan vasta silloin, kun sääilmiö esiintyy tilastollisesti keskimäärin 2-3 kertaa sadan vuoden aikana tai harvemmin ja nyt tosiaan on ollut poikkeuksellisen kylmää, kertoo Koskela.
 Vaikka adjektiivien käyttö säästä puhuttaessa on yleistä, on hyvä tiedostaa, mitä todella tarkoitetaan, kun puhutaan harvinaisesta tai poikkeuksellisesta säästä.
 Harvinaiseksi sääilmiötä kutsutaan, kun sitä esiintyy harvemmin kuin keskimäärin kerran kymmenessä vuodessa.
 Koskela kertoo erityisesti juuri Itä-Suomen kärsineen viileistä ilmavirtauksista. Viratukset ovat tulleet Pohjoisnavan suunnalta aina Jäämereltä asti.
 Myös muualla maassa on ollut kylmää, erityisesti öisin.
 – Viime yönä hallaa esiintyi paikoin Länsi-Suomessa ja Lapissa. Se ei tee hyvää viljelyksille, eikä mansikoille.
 Ensi viikosta sään pitäisi lämmetä hitaasti, mutta varmasti. Mitään hirmuhelteitä ei kuitenkaan kannata odottaa, vaan lämpötilat nousevat parhaimmillaankin lähelle keskimääräisiä heinäkuun lämpötiloja.
 Kesäkuu oli paikoin harvinaisen lämmin
 Kesäkuu vastaavasti oli lähes koko maassa keskimääräistä lämpimämpi.
 Hellepäiviä, eli päiviä jolloin vuorokauden ylin lämpötila ylittää 25 astetta, oli kesäkuussa koko maassa yhteensä 11. Tämä on kolme päivää pitkän ajan keskiarvoja enemmän.
 Eniten hellepäiviä oli Lappeenrannassa, Parikkalassa, Kouvolassa, Heinolassa ja Lahdessa, missä hellelukemiin päästiin kymmenenä päivänä. Kesäkuun ylin lämpötila, 32,3 astetta, mitattiin 7. päivä Kruunupyyssä Kokkola-Pietarsaaren lentoasemalla sekä Oulussa Oulunsalon Pellonpään havaintoasemalla.
 Edellisen kerran tätä lämpimämpi kesäkuu oli vuonna 2013.

Heinäkuun alku ollut paikoin viilein miesmuistiin – erityisesti Itä-Suomessa ollut harvinaisen kylmää


Summary: Tatuointimuseon kaikki esineet ovat yhden ja saman keräilijän kokoelmasta.

Kulttuuri- ja taidetapahtumat ja -näyttelyt

Museot, näyttelyt sekä historiallisten paikkojen ja rakennusten suojelu

Ulkonäkö ei aina kerro kaikkea. Sen huomaa myös Varkaudessa, jossa on avautunut Suomen ensimmäinen tatuointia esittelevä museo. Vanhaan puutaloon tehty museo hämmästyttää sekä laajuudellaan että ammattitaidollaan.
 Museossa on suuri valikoima esineistöä ja kuvia, jotka liittyvät moniin kansainvälisesti tunnettuihin tatuoinnin mestareihin.
 Museon vitriinit on tehty vanhoista ikkunoista. Toni Pitkänen / Yle
 Yksi kuuluisuuksista on Norman Keith Collins (1911–1973), joka alan piireissä tunnetaan paremmin Sailor Jerrynä. Hän on myös mies, joka toi sananmukaisesti uutta väriä tatuointiin.
 – Käytössä oli aikoinaan vain kaksi väriä, joista pystyi valitsemaan. Ne olivat musta ja musta. Sailor Jerry oli tiettävästi ensimmäinen, joka kehitti 1960-luvulla kokonaan uuden värin, violetin, kertoo Varkauden tatuointimuseon perustaja  William Robinson .
 Robinsonin mukaan uusi väri herätti kateutta ja ihmetystä Sailor Jerryn havaijilaisessa kilpailijassa. Kun tämä sitten joutui sairaalaan, Sailor Jerry lähetti hänelle kukkia.
 – Tietysti violetteja, Robinson virnistää.
 Tatuointilaite vaikka lusikasta, mustekynästä ja patterista
 Museon kaikki esineet ovat peräisin Robinsonin omista kokoelmista. Hän on nuorempana pitänyt tatuointiliikettä, mutta keskittynyt jo vuosikymmenien ajan pelkästään keräämään alan esineistöä.
 William Robinson on itse kerännyt kaikki museossa olevat esineet. Toni Pitkänen / Yle
 Robinsonin keräily on tuottanut tulosta, sillä museo on täynnä tatuoinnin historiaan liittyviä esineitä. Yleisin esine on tatuointilaite, joita on näytteillä satoja erilaisia.
 – Me vaalimme tatuoinnin historiaa, ja onhan tämä eksoottista, myöntää  Janne "Pena" Penttinen , joka on Varkauden Tattoo Museon toinen perustaja.
 Eksoottinen on myös saksalaisen mielisairaalan potilaan valmistama tatuointilaite. Kyseessä on taivutetusta lusikasta ja mustekynästä tehty viritelmä, joka toimii yhdeksän voltin patterilla.
 Robinsonin tietojen mukaan potilaan tarkoituksena oli tatuoida kaikki osaston potilaat päästä kantapäihin.
 Saksalaisen mielisairaalan potilaan tekemän tatuointilaiteen materiaalina on taivutettu lusikka ja mustekynä. Toni Pitkänen / Yle
 Kapteeni Cook ja tatuointi
 Yksi museon huone on nimetty kuuluisan tutkimusmatkailijan kapteeni James Cookin (1728–1779) mukaan. Huoneen seinillä on vanhoja piirroksia Uuden Seelannin alkuperäisasukkaista, ja siellä käy myös ilmi se, mistä tatuointi-sanan uskotaan olevan peräisin.
 Robinson mukaan alkuperäinen uusiseelantilainen sana oli tatau.
 – Se tulee tatuoinnissa käytetyistä työkaluista, jotka muistuttivat vasaraa ja talttaa. Niistä kuului käytössä ääni "tatata", kun taas tatuoitava huusi: "auauau", Robinson imitoi nauraen.
 Robinson sanoo Cookin ottaneen sanan käyttöön tarkoittamaan alkuperäisväestön kuvioimaa ihoa.
 Museossa on esillä muun muassa Uuden Seelannin alkuperäisväestön käyttämiä tatuointivälineitä. Toni Pitkänen / Yle
 "Tatuointi on kuninkaallista"
 Tatuointia on perinteisesti pidetty lähinnä jonkinlaisena alamaailman juttuna, mutta Penttisen mielestä se ei ole koko totuus.
 – Toki myös epäsosiaaliset ihmiset tuntevat vetoa tatuointiin, jolloin siitä tulee se stigma. Mutta se ei ole kokonaiskuva.
 Tatuointimuseossa on eksotiikkaa, vakuuttaa museon toinen perustaja Janne "Pena" Penttinen. Toni Pitkänen / Yle
 Asiasta on vakuuttunut myös Robinson, jonka mukaan tatuointi oli aiemmin suorastaan kuninkaallinen juttu. Museossa on siitä todisteena tatuoijien kuninkaaksi kutsutun George Burchettin (1872–1953) matkasetti, jota tämä käytti tatuoidessaan eurooppalaisia siniverisiä.
 – Hän tatuoi Englannin kuningas Yrjö V:n, kuningas Edward VII:n ja Tanskan kuninkaan.
 Robinson paljastaa, että tatuoinnin ottaneiden kuninkaallisten ja yläluokan jäsenten joukko on muutenkin iso. Listalla ovat niin Kreikan kuningatar, lordi Montgomery kuin vaikkapa Sir Winston Churchillin äiti.
 Esimerkkejä löytyy Robinsonin mukaan vieläkin kauempaa historiasta.
 – Myös Tutankhamonin lähelle haudattu korkea-arvoinen prinsessa oli tatuoitu.

Tatuointien historia on täynnä itse tehtyjä välineitä ja kokeilunhalua, jopa tatuointi-sanan tarkoitukseen asti – "Niistä kuului käytössä ääni tatata, kun taas tatuoitava huusi auauau"


Helsingin poliisi kertoo Twitterissä joutuneensa lopettamaan hirven varhain tänä aamuna.
 Hirvi ammuttiin aivan Helsingin ydinkeskustassa Fabianinkadun ja Yliopistonkadun risteyksessä, kun sitä ei oltu pystytty ohjaamaan alueelta pois.
 Poliisilla ei ole tietoa siitä, miten hirvi oli ydinkeskustaan päätynyt.
 Eläinten eksyminen asutuskeskuksiin ei ole aivan tavatonta. Viikko sitten hirven vasa juoksi kerrostalon rappukäytävän ovesta läpi Helsingin  Kannelmäessä .
 Asiasta ensimmäisen uutisoi  Helsingin Sanomat .

Poliisi lopetti hirven Helsingin keskustassa


Summary: Taksiliiton mukaan "näin markkinatalous toimii".

Taksialalle näyttää syntyvän yhä uusia kiistoja viimevuotisen  taksiuudistuksen  jälkimainingeissa.
 Osaa taksiyrittäjistä kismittää, että jotkin festivaalit rajaavat omat taksitolppansa vain tietyille yrittäjille.
 Vantaalla järjestettävän Tikkurila-festivaalin väliaikaisella taksitolpalla on saanut päivystää vain kaksi firmaa: Taksi Helsinki ja Lähitaksi.
 Taksiyrittäjä  Juhani Reinilehto  kertoo, että asiasta on käyty keskustelua taksiyrittäjien sisäisissä Facebook-ryhmissä.
 Hän pitää käytäntöä syrjivänä. Hän uskoo sen luovan eripuraa taksialalle: ikään kuin uusiin yrittäjiin ei luotettaisi.
 Reinilehdon mukaan hankalaksi tilanteen tekee se, että kyseessä on kaupungilta vuokrattu maa.
 – Kun myydään kaupungin mailla olevaa tilaa jollekin tapahtumajärjestäjälle, niin olisiko syytä tehdä jopa tarjouskilpailu? Taksipaikan myymisessä lienee kymmenientuhansien eurojen bisneksestä ellei enemmästäkin, hän pohtii.
 Hän itse on kokenut taksikuski, joka on lähtenyt sittemmin itse yrittäjäksi.
 Järjestäjä: "Yksityistilaisuuden järjestäjällä oikeus tehdä sopimuksia"
 Lauantaina päättyvän Tikkurila-festivaalin omistaa nykyään Nelonen Media Live, mutta sen järjestelyistä vastaa vielä tänä vuonna tapahtuman oma organisaatio.
 Tikkurila-festivaalin tiedottaja  Tomi Lindblom  sanoo, ettei asiassa ole mitään poikkeuksellista.
 – Kyse on tapahtuma-alueesta, jonka järjestäjä on kaupungilta vuokrannut. Tapahtuman järjestäjä voi tehdä erilaisia alisopimuksia tapahtuma-alueella. Sopimus voidaan tehdä myös vaikka makkaramyyjän tai ilmapallon myyjän kanssa. Ne kenen kanssa on tehty sopimus, saavat tapahtuma-alueella toimia.
 Jos sopimuksia ei tehtäisi, yhtäkkiä voisi olla tilanne, että tapahtumassa olisi kymmenittäin eri kauppiaita, Lindblom vertaa.
 Mutta kuinka reilu käytäntö on?
 – Se on reilu niitä kohtaan, joilta palvelu on tilattu. Se nyt on satuttu tilaamaan Taksi Helsingiltä ja Lähitaksilta. Se keneltä palvelu on tilattu, asian myös hoitaa, Lindblom sanoo.
 – Yksityistilaisuuden järjestäjällä on oikeus tehdä erilaisia sopimuksia. Ovatko ne sitten jonkun mielestä hyviä vai huonoja, se on jokaisen mielipide. Jonkun mielestä voi olla väärin, että tapahtumaan pitää ostaa lippu, jonkun mielestä tapahtuma alkaa väärään aikaan, jonkun mielestä on väärin, että siellä ovat nämä kaksi firmaa.
 Lindblom korostaa, että kyse on festivaalia varten perustetusta väliaikaisesta taksitolpasta eikä alueella ole vakituista taksitolppaa.
 – Jotta asiaan saataisiin jonkinlainen järjestys eikä alueella olisi kymmeniä autoja ympäri teiden varsia ja jalkakäytäviä, päätettiin tilata väliaikainen taksitolppa ja ottaa siihen kahden vakiintuneen taksiyrityksen autot.
 Oulussa toinen vastaavanlainen tilanne
 Myös Oulussa on ollut vastaavanlainen tapaus.  Sanomalehti Kalevan mukaan  Suomipop-festivaalin maankäyttölupa-alueella taksitolppapaikalla toimii Otaxi.
 Paikallinen taksiyrittäjä pitää Suomipop-festivaalin taksijärjestelyjä Otaxin kanssa epäreiluina, sillä parkkipaikkoja ei ole muille. Tämä tietää tulonmenetyksiä muille takseille.
 Nelonen Media Live Oy:n tuotantopäällikkö  Sarianna Matikainen  perustelee lehdessä ratkaisua "festivaaliasiakkaiden kulkemisen helpottamisella".
 Tikkurila-festivaalin Lindblomin mukaan kysymys on paitsi asiakkaiden palvelusta myös turvallisuudesta.
 – Taksit ovat luvanneet, että autot ovat sovituilla paikoilla eivätkä ajele ympäri jalkakäytäviä. Tai että ei synny sumppuja tai että siellä olisi yhtäkkiä sata autoa liikaa odottamassa.
 Taksiyrittäjä Juhani Reinilehdon mukaan osa muista taksiyrittäjistä on kokenut, että on vaarallista jättää asiakkaita vilkkaalle risteysalueelle.
 Reinilehto korostaa, että erityisesti tämä on harmittanut taksiyrittäjiä. Reinilehto kertoo, että häntä oli jopa päiväsaikaan kielletty jättämästä asiakkaita taksitolpalle.
 – Kärsivä osapuoli yleisesti ottaen on taksia käyttävä asiakas, jolla on iso epätietoisuus, mihin autoon voi mennä, hän lisää.
 Festivaalin tiedottajan Tomi Lindblomin mukaan kyseessä on väärinkäsitys. Hänen mukaansa muutkin taksit voivat tuoda asiakkaita väliaikaiselle taksitolpalle, mutta eivät saa jäädä sinne odottelemaan.
 – Ja tapahtuma-alueen ulkopuolella voivat tietenkin olla ketkä tahansa.
 Taksiliitto: Näin markkinatalous toimii
 Taksiliiton hallituksen puheenjohtaja  Kai Andersson  ei tunne tapauksia, mutta kertoo, että kyseessä kuulostaa olevan aivan normaali käytäntö.
 Tapahtuman järjestäjällä on hänen mukaansa oikeus tehdä sopimuksia taksiyrittäjien kanssa ja perustaa tätä varten väliaikainen taksitolppa.
 – Näinhän markkinatalous toimii, Frankfurtista tavoitettu Andersson sanoo.
 Taksiliiton mukaan ilmiö on sikäli uusi, että taksikilpailun vapautumisen myötä yrittäjiä on enemmän.
 Liiton mukaan asiaa ei voida tarkastella reiluuden näkökulmasta, vaan kyse on yksinkertaisesti markkinatalouden toimintalogiikasta.
 Vähän samankaltainen tilanne on liiton mukaan esimerkiksi Helsinki-Vantaan lentokentällä, jossa valtaosa kaistoista  on varattu  tietyille taksiyrittäjille.
 Lisää aiheesta:
 Taksiuudistus sotki pikkukylän kuviot – kun taksiautoilijat lopettivat yöpäivystyksen, ravintolayrittäjän oli pakko istua itse auton rattiin
 Taksiliiton toimitusjohtaja nimesi taksiuudistuksen epäkohtia ja toivoi lakimuutoksia: "On kuljettajia, joille asiakkaan täytyy neuvoa reitti"
 Verottaja on havainnut huolestuttavia piirteitä harmaasta taloudesta taksialalla
 Liikenneministeri Sanna Marin: Työ taksilain korjaamiseksi on käynnissä

Taksiyrittäjillä uusi kiistan aihe: Festivaalin tolppa vain kahden firman käytössä – Järjestäjä: Makkaramyyjänkin kanssa voi tehdä sopimuksen


Summary: Luitko jo nämä? Kokosimme sinulle viikon parhaita juttuja, jotka saatoit arjen kiireessä ohittaa.

Kukaan ei tarkastanut 26 vuotta sitten lopetetun koulun tietoja: nyt yli sata ihmistä on määrätty karkotettavaksi Suomesta – rakennusfirmat huolissaan
 Suomi on karkottamassa toistasataa uzbekkia. Ministeriö ihmettelee, miten tökeröt väärennökset menivät viranomaisseulan läpi.
 Nasa / AOP
 Meitä on kohta kahdeksan miljardia – katso laskurista, montako ihmistä maapallolla eli syntyessäsi
 Tämän päivän seitsemänkymppinen syntyi maailmaan, jossa eleli 2,5 miljardia ihmistä. Tänä kesänä syntyviä puolestaan vastaanottaa jo 7,7 miljardia lajitoveria. Ylen laskurin avulla voit selvittää, monesko planeetallamme elävä ihmisolento juuri sinä olit syntyessäsi.
 Nea Vainio (oik.) haluaa poliisiksi. Hän haluaa oppia varusmiespalveluksessa perustaitoja, itsepuolustusta ja erilaisten aseiden käyttöä. Mutta hän halusi armeijaan myös kokemuksen takia.  Laura Hyyti / Yle
 Yli 12 000 uutta alokasta astui palvelukseen, 18-vuotias Nea Vainio on heistä yksi – katso kuvatarina ensimmäisestä päivästä kasarmilla
 Nea Vainion kahden vuoden odotus päättyi maanantaina, kun hän aloitti varusmiespalveluksensa Kaartin jääkärirykmentissä Helsingin Santahaminassa. "En halua ajatella sitä vielä", vastasi Vainio, kun häneltä kysyttiin yöpymisestä teltassa talvipakkasilla.
 Reetta Räty. Antti Haanpää / Yle
 Reetta Rädyn kolumni: Onko liioittelua olla haluamatta lapsia ilmastokriisin takia?
 Yksilön ympäristöteot kehystetään usein egoprojektina, toivottomuutena ja luopumisena. Tämä tulkinta on väärä, kirjoittaa Reetta Räty.
 Tutkimuksen mukaan tiettyihin korkeakouluihin ja oppiaineisiin valikoituu jo lähtökohtaisesti opiskelijoita, joilla on muita suurempi todennäköisyys korkeampiin tuloihin ja parempiin työllistymisnäkymiin. Kimmo Hiltunen / Yle
 Paljonko sinun korkeakoulustasi valmistuneet tienaavat? Uusi tutkimus laittoi yliopistot ja ammattikorkeakoulut järjestykseen
 Opiskelu on sijoitus tulevaisuuteen, kertoo tuttu hokema. Suomessa on kuitenkin kymmeniä yliopistoja ja ammattikorkeakouluja. Jos opiskelu on sijoitus, mihin kouluun tai alaan kannattaa satsata? Hankenin ja Metropolian käyneet tienaavat eniten. Tilanne muuttuu, jos huomioidaan, että eri oppilaitoksiin päätyy hyvin erilaisia oppilaita.

Viisi huippujuttua lauantai-iltaan: väärennetyillä koulupapereilla Suomeen, ensimmäinen päivä intissä ja kohta meitä on 8 miljardia


Summary: Tuhannet hongkongilaiset marssivat osoittamaan mieltään kiinalaisia kaupustelijoita vastaan Manner-Kiinan rajalla.

Levottomuudet Hongkongissa jatkuivat lauantaina, vaikka Hongkongin hallinto luopui tällä viikolla edistämästä mielenosoituksia kiihdyttänyttä luovutuslakia.
 Tällä kertaa tuhannet hongkongilaiset marssivat Manner-Kiinan rajalle osoittamaan mieltään alueella liikkuvia kiinalaisia kaupustelijoita vastaan.
 Rauhanomaisesti alkanut mielenosoitus Sheung Shuin kaupungissa muuttui yhteenotoiksi poliisin kanssa. Kaupungin pohjoispuolella sijaitsee Manner-Kiinan Shenzhenin kaupunki.
 Mielenosoittajat heittivät poliisia sateenvarjoilla ja kypärillä. Poliisi vastasi käyttämällä pamppuja ja pippurisumutetta.
 Sheung Shuinissa protestoijat vastustivat kiinalaisia kauppiaita, jotka tulevat ostamaan verottomasti tavaraa Hongkongin puolelta ja vievät ne myytäväksi Kiinaan. Osa katutasoilla olevista kaupoista suljettiin mielenosoituksen ajaksi.
 Kiinalaisia kauppiaita syytetään alueen inflaatiosta ja alueen muuttamisesta ruuhkaiseksi laittoman kaupan kukkiessa.
 – Emme halua, että kauppa loppuu, mutta tehkää siitä laillista ja hallittua, sanoi eräs alueen asukas ja mielenosoittaja.
 – Luovutuslaki oli myös meille käännekohta lähteä kaduille osoittamaan mieltä tästä asiasta. Haluamme Sheung Shuinin takaisin.
 Viimeisten kuukausien aikana Hongkongissa on ollut valtavia mielenosoituksia itsehallintoalueen johtoa vastaan. Vauras Hongkong pelkää Pekingin kasvattavan vaikutusvaltaansa erityishallintoalueella.
 Viime tiistaina Hongkongin  aluejohtaja Carrie Lam ilmoitti , että Hongkongin suunnittelema laajalti inhottu ja kiistelty luovutuslakiesitys, joka mahdollistaisi rikollisten luovutuksen Manner-Kiinaan, on kuopattu.
 Lisää mielenosoituksia on suunnitteilla sunnuntaiksi toiselle alueelle Hongkongissa.
 Lue lisää:
 Hongkongin johtaja: Kiistelty luovutuslakiesitys on kuopattu – lausunto ei vastaa mielenosoittajien vaatimuksiin
 Hongkongin mielenosoittajat ottivat kohteekseen mannerkiinalaiset turistit – tarjolla valistusta protestin taustoista
 Hongkongin hallintojohtaja astui lehdistön eteen aamuneljältä ja tuomitsi väkivaltaisuudet
 Graffiteja seinille, muotokuvat palasiksi – Hongkongin mielenosoittajat tunkeutuivat lainsäädäntöneuvoston rakennukseen
 Pelko Kiinan vallan kasvusta ajaa Hongkongin kuohuntaa – tästä liikehdinnässä on kyse
 Hongkongissa mielenosoitukset yltyivät virallisena juhlapäivänä – levottomuuksia heti samppanjan ja juhlallisuuksien jälkeen

Hongkongissa mielenosoituksia raja-alueen kaupan takia – poliisi ja mielenosoittajat ottivat yhteen


Summary: Koko viikonlopuksi oli luvattu kylmää ja sateista säätä.

Joensuussa tänä viikonloppuna järjestettävään Ilosaarirockiin luvattiin kylmää ja sateista säätä.
 Festareiden toisena päivänä päästiin kuitenkin lopulta nauttimaan auringon lämmöstä, sateisen aamupäivän jälkeen. Ilosaarirockin kävijät olivat varautuneet vaihtelevaan säähän monipuolisella pukeutumisella.
 Joensuulaiset Meeri Heikkola ja Heidi Saarelainen olivat varautuneet sateiseen säähän. Heidän mukaansa sadetakki on yksi tärkeimmistä festarivaatteista. Angela Nurmi / Yle
 Moni oli pukeutunut toppatakkiin Ilosaarirockin toisena päivänä. Angela Nurmi / Yle
 Kumisaappaat sopivat sateisella säällä hyvin festarikengiksi. Angela Nurmi /Yle
 Tapahtuma-alueella nähtiin aamupäivällä monenlaista pukeutumista. Angela Nurmi / Yle
 Matti Myller, Eeve Becker, Kirsi Sirén sekä Tuula Toivanen olivat koristaneet hattunsa viime vuonna ostamillaan leillä.   Angela Nurmi / Yle
 Imatralaiset Pia ja Petteri Pätilä olivat myös pukeneet toppatakit lauantaina päälle. Lippikset suojaavat auringolta, mutta samalla estävät myös silmälaseja kastumasta sateella. Angela Nurmi / Yle
 Lauantaina Ilosaarirockiin pystyi pukeutumaan jo paljon kesäisemmin. Ystävykset Ella Merilaita, Mira Taskinen sekä Jenni Äijälä olivat kaikki sattumalta pukeutuneet kukkakuosiin. Angela Nurmi / Yle
 Yleisössä näkyi monenlaisia hattuja. Angela Nurmi / Yle
 Salolaiset ystävykset Mariia Mikola ja Ripsa Ekman olivat sopineet asuistaan yhdessä.  Angela Nurmi / Yle
 Glitteriä näkyy paljon festareilla joka kesä. Lotta Tykkyläinen sai glitteriä kasvoihinsa Rantalavan edustalla. Angela Nurmi / Yle
 Festarikansan pukeutuminen oli sään muutoksen myötä huomattavasti edellistä päivää kesäisempää. Angela Nurmi / Yle
 Kukkaseppele on yksi festarikävijöiden luottoasuste. Angela Nurmi / Yle
 Aurinkoinen sää houkutteli Ilosaarirockin kävijät aurinkolasiostoksille. Angela Nurmi / Yle

Aurinko lämmitti sateisiin varautunutta festarikansaa – Katso kuvagalleria Ilosaarirockin festarikävijöiden pukeutumisesta


Summary: Emmi Suurosen kollega toi työmaakopin kahvipöydälle tuoreimmat lehdet. Salaisuuden oli aika paljastua.

Pienessä kerrostaloasunnossa kaikuu korkokenkien kopse.  Emmi Suuronen  pyörähtää ympäri, nostaa kädet lantiolleen ja väläyttää hymyn kohti sohvan kupeessa seisovaa naista.
 – Edistystä on tapahtunut, ehdottomasti, toteaa Miss Suomi -kilpailuja luotsaava  Sunneva Kantola .
 Emmi Suuronen keinuttaa paikallaan lantiotaan puolelta toiselle ja huokaisee. Ylvääksi treenattu ryhti lysähtää hetkellisesti.
 – Haluaisin, että kävely olisi vielä rennompi. Kyllä se vielä jossakin vaiheessa lähtee, mutta ei vielä.
 Luovuttamisen makua ei kuitenkaan ole ilmassa, päinvastoin.
 25-vuotiaan Miss Suomi -semifinalistin silmissä palaa vahva halu kehittyä. Emmi Suuronen on viimein tavoittelemassa unelmaansa, joka oli jo jäädä hänen toisen intohimonsa jalkoihin. Tähän mennessä naisen päivät ovat kuluneet rakennustyömaalla.
 Nyt ensimmäinen askel kohti Miss Suomi -titteliä on kuitenkin otettu. Ja vaikka matkaa on vielä jäljellä, tiistai-iltaiset treenit juoksumatolla korkokengillä kävellen ovat vihdoin tuottaneet tulosta.
 Kolme vuotta sitten Emmi Suuronen osallistui ensimmäisiin kauneuskisoihinsa. Nyt tähtäimessä on Miss Suomen kruunu. Tiina Karppi / Yle
 Kaksi puolta
 Jo pikkutyttönä Emmi Suuronen tapasi sujauttaa salaa jalkaansa äitinsä liian suuret korkokengät, kävellä ja poseerata peilin edessä.
 – Tunnen itseni niin varmaksi ne jalassa, aivan kuten tunnen itseni varmaksi turvajalkineissa. Ne kaksi puolta vetoavat minussa toisiinsa, koska ne saavat minussa aikaan saman varmuuden tunteen, Suuronen kertoo.
 Emmi Suurosen missivalmennukseen kuuluu muun muassa kävelytreeniä, puheharjoittelua sekä mentaaliharjoituksia. Tiina Karppi / Yle
 Kymmenen viime vuoden aikana Suuroselle ovat tulleet tutuiksi kurakengät. Kimolan kanavan työmaainsinöörinä työskentelevän naisen isoisä opetti hänet likaamaan kätensä jo nuorena.
 – Pappa oli esikuvani. Hän opetti minut vaihtamaan auton renkaat käsin ja ehdotti, että opiskelisin sähköasentajaksi – että hankkisimme minulle oman pakettiauton ja perustaisin oman yrityksen, Suuronen muistelee hymyillen.
 Nuori nainen päätti lähteä opiskelemaan suunnitteluassistentiksi ammattikouluun. Isoisän puheet olivat kuitenkin istuttaneet takaraivoon ajatuksen siemenen.
 – Vaikka pappa oli niin sanotusti vanhan ajan ihmisiä, hän näki minussa potentiaalia ja halusi viedä minua eteenpäin miesvaltaisella alalla. Se sai minut tajuamaan, ettei miesten ja naisten töiden välillä ole eroja.
 Emmi Suurosen työpäivä Kimolan kanavalla alkaa aamuvarhaisella. Tiina Karppi / Yle
 Uusia tuulia
 Kimolan kanavalla Kouvolassa on perjantaina hiljaista.
 Emmi Suuronen raottaa kirkkaanvihreän työtakkinsa vetoketjua, vetää hiuksensa nutturalle ja painaa kulmikkaat lasit nenälleen. Työmaainsinöörinä valtaosa hänen päivästään kuluu tietokoneen äärellä.
 Suurosen töihin kuuluvat muun maussa uusien työntekijöiden perehdytykset, kirjauksien teko verottajalle, turvallisuuteen liittyvät tarkastukset sekä laatudokumentointi.
 – Olen aina rakastanut organisointia ja suunnittelua. Työssäni pystyn toteuttamaan tätä puolta itsestäni.
 Takana on kiireinen viikko, johon on töiden lisäksi kuulunut kaksi reissua Helsinkiin missikuvauksiin, englannin kielen harjoittelua sekä kävely- ja poseeraustreenejä.Töistäkin häneltä löytyy korkokengät, mutta turvajalkineet vaihtuvat niihin vain kahvitauolla treenatessa.
 – En tuo missihommia töihin, enkä päinvastoin. Olen vetänyt niiden välille selvän eron. Siten osoitan kunnioitusta molempia kohtaan.
 Rakennusala on Emmi Suurosen intohimo. Tiina Karppi / Yle
 Suurosen matka rakennusalalle alkoi, kun hän viimeisenä opiskeluvuotenaan ammattikoulussa sai työharjoittelupaikan infra-alan yrityksestä, ja sitä kautta vakituisen työn.
 – Minulla oli vakipaikka vaatekaupassa, mutta päätin kokeilla uusia tuulia. Nopeasti se olikin kovempi myräkkä, sillä löysin oman juttuni täysin minulle yllättävästä paikasta.
 Vasta parikymppinen Suuronen jatkoi opintojaan töiden ohella ammattikorkeakouluun, ja opiskeli rakennusmestariksi asti. Hänen mielensä perukoilla kutkutti kuitenkin yhä tuo lapsena korkokenkiin ja muotiin kehittynyt intohimo.
 Missikisojen katselusta oli tullut jokavuotinen rituaali, eikä palo alaa kohtaan ollut hiipunut.
 – Mietin kuitenkin, voisinko yhdistää rakennusmestarina ja missinä olemisen?
 Kolme vuotta sitten Suuronen huomasi, että hänen kotipaikkakunnallaan Kouvolassa järjestettiin Miss Kouvola -kisat.
 – Päätin hakea mukaan, jotta saisin pikkutyttöhaaveeni sammutettua.
 Kävi kuitenkin täysin päinvastoin.
 Työmaalla Emmi Suuronen on sanavalmis ja määrätietoinen. Pyry Sarkiola / Yle
 Kannustusta ventovierailta
 Emmi Suuronen nousee tuolille ja vetää vaatekaappinsa ylähyllyltä esiin suuren laatikon. Sisältä paljastuu pokaaleja ja nauhoja kauneuskilpailuista.
 – Yleisön suosikki Miss Kouvola -kisoissa, Best Model of Finland... Best Model of Europe, tämän sain Turkin Istanbulissa järjestetyistä kisoista.
 Pystit eivät koreile näkyvillä Suurosen asunnossa. Huoneiston yleisilme on siistin, miltei kliinisen valkoinen. Kuvaa rikkovat vain eteisen seinissä näkyvät tummat jäljet.
 – Koirani Selma tykkäsi nakertaa niitä pentuna. Aloitan korjaustyöt kunhan kerkeän.
 Etenkin viime viikkoina vapaa-aikaa on kuitenkin ollut Suurosen kalenterissa vähemmän ja vähemmän.
 – Kellosta loppuvat tunnit kesken. Samaan aikaan kuitenkin nautin kaikista elämäni osa-alueista niin paljon, etten edes kaipaa lomaa.
 Tämänhetkisestä elämäntilanteestaan Suuronen kiittää hänelle täysin ventovierasta naista. Hän oli jo päättänyt eläköityvänsä rauhassa mallimaailmasta, kun tuntematon nainen lähetti hänelle Facebookissa viestiä.
 – Hän olisi sitä mieltä, että minun pitäisi ehdottomasti hakea tämän vuoden Miss Suomi -kisoihin. Niin minä sitten hain.
 Emmi Suuronen on sitä mieltä, että rakennusalalla on aina lisää opittavaa. Pyry Sarkiola / Yle
 Suorasanainen työmaainsinööri
 Paperilla sukupuolijakauma Kimolan kanavan työmaalla on selkeä: Suuronen on siellä ainoa rakennusfirma Kreaten työllistämä nainen.
 – En ole törmännyt ennakkoluuloihin työssäni sukupuoleni tai ikäni vuoksi. Uskon, että kaikki riippuu persoonasta ja siitä, miten asiat esittää.
 Suuroselle tärkeä periaate on pitää työ ja vapaa-aika erillään. Siksi hän päätti olla kertomatta kollegoilleen missikisoihin hakemisesta.
 – En halunnut spekuloida asiaa heidän kanssaan. Olin merkannut toukokuisen missiviikon itselleni lomaksi.
 Eräs Suurosen työkavereista kuitenkin keksi nämä yhdistää kaksi asiaa ja kysyi, oliko Suuronen mukana kisoissa.
 – Sovimme kimpassa, että kun tieto semifinalisteista julkaistaan, hän käy ostamassa lehdet kahvihuoneen pöydälle valmiiksi. Uskon, että se oli paras tapa ilmaista asia kollegoilleni.
 Emmi Suuronen ei huomannut työkavereiden suhtautumisen häneen muuttuvan julkistuksen jälkeen. Työmaalla kollegat kohtaavat määrätietoisen ja tehokkaan työmaainsinöörin.
 – Olen ehdottoman suorasanainen. Jos itse kuvailisin itseäni iloiseksi ja rempseäksi, niin pojat huutaisivat taustalla, että se pitää paikkaansa – tosin vasta kello 14 jälkeen, kun aamun kiireet on saatu alta pois, hän nauraa.
 Vaikka Emmi Suurosen aikataulu on kiireinen, Selma-koiran kanssa vietetystä ajasta hän ei tingi. Pyry Sarkiola / Yle
 Syvä sukupuolijakauma
 Jako niin sanottuihin naisten ja miesten töihin on yhä vallalla tämän päivän Suomessa. Osa koulutusaloista ja tätä kautta työmarkkinoista ovat olleet vahvasti sukupuolittuneet jo vuosikymmenten ajan.
 Tilastokeskuksen mukaan  selvä enemmistö terveys- ja hyvinvointialojen koulutuksen sekä kasvatustieteiden koulutuksen suorittaneista on naisia. Miehet taas muodostavat valtaosan tekniikan ja tietojenkäsittelyn, sekä tieto- ja viestintätekniikan alalla.
 Rakennusmestari Emmi Suuronen ei näe jakaumaa huolestuttavana.
 – Uskon, että kyse on pitkälti mielenkiinnon kohteista. Toivon kuitenkin, että nuoret hakisivat yhä rohkeammin sellaisille aloille, jotka heitä oikeasti kiinnostavat. Kukaan ei voi estää sinua, ellet estä itse itseäsi.
 Hän on kuitenkin huomannut jo omassa tuttavapiirissään, että tiettyjä aloja leimaavat yhä vahvat stereotypiat. Hän on tavannut esimerkiksi rekkakuskiksi haluavia naisia, jotka ovat huolissaan pärjäämisestään miesvaltaisella alalla.
 – Esimerkiksi huippuratsastajat ja -kokit ovat miehiä, joten mikseivät puolestaan naiset voisi olla huippuja miesvaltaisilla aloilla?
 Emmi Suuronen tahtoo pitää työn ja vapaa-ajan visusti erillään. Tiina Karppi / Yle
 Itse luotuja pelkokuvia
 Miss Suomi -kilpailua luotsaava Sunneva Kantola piirtää janan paperille.
 – Ykkösestä kymppiin, missä ajattelet olevasi nyt missitaipaleellasi?
 Emmi Suuronen mutristaa huuliaan mietteliäänä ja tarttuu Kantolan ojentamaan kynään.
 – Puolivälin tienoilla, kuitenkin lähempänä lähtöpistettä kuin kruunua. Ajattelen, että tuossa puolessa välissä on finalistien valinta, hän toteaa ja piirtää janalle viivan.
 Sunneva Kantola nyökyttää kannustavasti.
 – Eli ensimmäinen tavoite alkaa olla jo lähellä? Hienoa.
 Missikisat ovat vanha instituutio, jonka relevanttuidesta on viime vuosina kiistelty yhä enemmän. Emmi Suuronen näkee kisojen olevan yhä tiukasti ajassa kiinni.
 – Enää ei etsitä pelkkää kaunista ulkokuorta. Esimerkiksi viimeisin Miss USA on lähemmäs kolmekymppinen lakimies. Suomalaisista misseistä rakastan  Sara Chafakin  vahvaa asennetta, mutta olen myös ymmärtänyt, ettei minun tarvitse yrittää olla kuin kukaan aiempi missi.
 Emmi Suuronen rentoutuu kavereita nähdessä, isoäidin luona sekä Tykkimäen saunassa. Pyry Sarkiola / Yle
 Etukäteen häntä huoletti katsotaanko häntä kieroon, jos hän lähtee tavoittelemaan samanaikaisesti molempia intohimon kohteitaan, rakennusalaa sekä misseyttä.
 – Suorastaan yllätti, ettei kukaan ole nähnyt ristiriitaa kahden elämäni välillä. Päinvastoin, palaute on ollut positiivista kaikilta osin. Tuntuu, että loin pelkokuvan muiden suhtautumisesta oman pääni sisällä.
 Jos Emmi Suuronen valitaan Miss Suomeksi, edessä on kiireinen vuosi. Sen ajaksi työt rakennusalalla jäisivät odottamaan.
 – Tauko olisi kuitenkin vain hetkellinen. Olen nuori, ja minulla on vielä paljon annettavaa ja paljon rakennettavaa. Työmaalta minua ei saa pois kulumallakaan.

25-vuotias rakennusmestari voi kohta olla seuraava Miss Suomi: "Työmaalta minua ei saa pois kulumallakaan"


Summary: Barryn tuulet olivat hetken lauantaina hurrikaanin myrskytuulten tasolla.

Yhdysvaltojen kansallisen hurrikaanikeskuksen mukaan Barry-myrsky on rantautunut ja heikentynyt trooppiseksi myrskyksi. Sen tuulet ovat nyt noin 112 kilometriä tunnissa.
 Muutama tunti ennen rannikkoa Barry voimistui ykköskategorian hurrikaaniksi. Sen myrskytuulet nousivat noin 120 kilometriin tunnissa, mikä ylitti juuri hurrikaanirajan.
 Barrystä tuli voimistumisensa myötä tämän vuoden ensimmäinen hurrikaani Atlantilla. Kausi kestää kesäkuusta marraskuuhun.
 Barryn uskotaan tuovan raskaita sateita ja tulvia myös muun muassa Mississippin ja Alabaman osavaltioihin. Rankkasateet voivat jatkua pitkälle ensi viikkoon.
 Esimerkiksi New Orleansin ja Baton Rougen alueiden arvellaan kärsivän eniten myrskyn aiheuttamista tulvista. Tosin myöhemmin New Orleansin kohdalla tulvaennustetta on hieman lievennetty lauantain aikana.
 Louisianan ja Mississippin alueilla varaudutaan myös sähkökatkoksiin, kertoo  Weather Channel .
 BBC:n mukaan  lauantaina ainakin 100 000 New Orleansin alueen taloutta oli jo ilman sähköä.
 Barryn odotettiin heikentyvän maalle saavuttuaan. Ennusteiden mukaan parin päivän sisällä Barry ei yllä enää edes trooppisen myrskyn lukemiin.
 Neworleansilaiset ovat odottaneet pelokkaina voimakkaan myrskyn rantautumista jo pari päivää. Myrsky on jo ennen lauantaita aiheuttanut pahoja tulvia osassa kaupunkia.
 Meteorologit ovat varoittaneet ryöppyävistä sateista, paikoin jopa 60 cm sademääristä, jotka todennäköisesti aiheuttavat ankaria tulvia. Mississippi-joen pinta on ollut jo valmiiksi korkealla.
 Uutistoimisto Reutersin mukaan suuret määrät turisteja on jättänyt perjantaina hotellinsa ja poistunut alueelta. Lentoyhtiöt, kuten British Airways, ovat peruneet lentoja kaupungista lauantaina.
 Myös Rolling Stonesin sunnuntaille aiottu konsertti jouduttiin perumaan.

Barry-myrsky oli hetken hurrikaani, mutta heikentyi sitten rantautuessaan Louisianan rannikolle


Summary: Laura Huhtasaari sanoo ryhmänsä tulleen kohdelluksi kuin toisinajattelijat totalitarismissa.

Valiokuntien puheenjohtajuuksia ei anneta oikeistopopulisteille tai oikeusvaltioperiaatteen rikkojille, päätti Euroopan parlamentin enemmistö viime keskiviikkona. Ratkaisua tukevat myös suomalaiset mepit – paitsi perussuomalaiset.
 Onko tämä demokraattista, EPP:n  Henna Virkkunen ?
 – Kyllä se sillä tavalla on demokratiaa, että enemmistö päättää minkä linjauksen mukaan mennään, meppi Henna Virkkunen (kok. / EPP) puolustaa.
 Ulos suljettiin kokonainen ryhmä nimeltään ID, Identiteetti ja demokratia. Se on ryhmä, johon myös Suomen perussuomalaiset uudessa parlamentissa ovat liittyneet.
 Lisäksi sulku kohdistui muutamiin yksittäisiin poliitikkoihin, esimerkiksi Puolan laki- ja oikeus -puolueen entinen pääministeri  Beata Szydło  jätettiin rivimepiksi.
 Parlamentti toimi toisin kuin Suomen eduskunta
 Yhdenkään valiokunnan puheenjohtaja ei tule parlamentin viidenneksi suurimmasta ryhmästä, vaikka usein käytetyllä  d'Hondtin suhteellisella laskentavalla  heille olisi pitänyt osua kahden ryhmän puheenjohtajuus.
 Parlamentti toimi toisin kuin esimerkiksi Suomen eduskunta, missä perussuomalaiset johtavat ulkoasiainvaliokuntaa ja hallintovaliokuntaa, kuten heidän saamansa äänimäärän mukaan tuleekin saada johtaa.
 Perussuomalaiset vertaavat europarlamenttiryhmänsä tilannetta totalitarismiin.
 – Olen hyvin huolissani siitä, mihin tämän tulee johtamaan. Tässä on nyt käytetty totalitaristisia keinoja toisinajattelijoita kohtaan, sanoo  Laura Huhtasaari  ID-ryhmästä.
 Neljä suurinta ryhmää muodostavat Euroopan parlamentin enemmistön. Viidenneksi suurin oikeistopopulistien ryhmä suljettiin ulos johtopaikoilta. Yle Uutisgrafiikka
 Parlamentin enemmistön muodostaa nyt neljä eniten ääniä saanutta ryhmää. Ne ovat kokoomusryhmä EPP, sosiaalidemokraattien S&D, liberaalien Renew Europe ja vihreät. Tämä joukko yrittää luoda yhteistä politiikkaa.
 Viidenneksi suurin on juuri ID-ryhmä, se periytyy EU-vastustajien pienestä ENF-ryhmästä.
 Virkkunen: Miksi perussuomalaiset menivät mukaan uuteen ryhmään?
 ID-ryhmään on paketoitu Euroopan kansallismielisiä, oikeistopopulistisia ja maahanmuuttovastaisia puolueita. Idean isä on Italian varapääministeri, Legan  Matteo Salvini . Ryhmää olivat suunnittelemassa myös esimerkiksi perussuomalaisten  Jussi Halla-aho  ja kansallisen liittouman Ranskan  Marine Le Pen . Mukana ovat myös Vaihtoehto Saksalle -puolueen ja Itävallan vapauspuolueen mepit.
 Henna Virkkunen liittää ryhmään etuliitteen "ääri".
 – Euroopan parlamentin enemmistöllä ei ollut luottamusta tämän ääriryhmän kykyyn hoitaa asianmukaisestai puheenjohtajan tehtäviä, Virkkunen perustelee.
 Virkkunen harmittelee, että perussuomalaiset hylkäsivät vanhan konservatiivit ja demokraatit -ryhmänsä, jonka kanssa kokoomuslaisetkin ovat tehneet yhteistyötä. Sinne jäivät esimerkiksi ruotsidemokraatit ja brexitiä odottelevat brittikonservatiivit. Ryhmä kutistuu, jos britit eroavat unionista.
 Kun jokin ryhmä suljetaan ulos puheenjohtajapaikoilta, sen mahdollisuudet vaikuttaa parlamentin linjauksiin heikkevät. Jos ryhmä ei saa myöskään muita luottamuspaikkoja, mepit voivat vaikuttaa vain äänestämällä. Pienehkön ryhmän vaikutusmahdollisuudet ovat kurjat, jos ryhmä ei liittoudu kenenkään kanssa. Ja miksi liittoutuisi, jos kukaan ei ole samoilla linjoilla.
 Eri arvot, Venäjä-mielisyys ja huonot kokemukset perusteluina
 Epäluottamuksen taustalla ovat arvot. Unionimaat ovat sitoutuneet kunnioittamaan perusoikeuksia ja oikeusvaltioperiaatetta, mutta enemmistön mielestä oikeistopopulistit eivät jaa näitä arvoja. Moni heistä ajaa täysin toisenlaista, riisutumpaa unionia kuin enemmistö.
 Luottamusta ovat vieneet kokemukset, joita aiemmista EU-vastaisten ryhmistä on kertynyt. He keskittyvät johonkin muuhun kuin lakeja säätämään.
 Alexander Stubb (kok.), Miapetra Kumpula-Natri ( sdp.) ja Jussi Halla-aho (ps.) Politiikantoimittajat ry:n EU-väittelyssä. Suomen eduskunnassa perussuomalaisten vaikuttamismahdollisuudet ovat samat kuin muidenkin.  Jussi Nukari / Lehtikuva
 - Mitä rumempia puheita sitä suurempia otsikoita. Siellä on yksittäisiä poikkeuksia, toivon että suomalaiset ovat näitä poikkeuksia ja tekevät töitä asioiden eteen ja ovat lainsäädäntötyössä ja käsittelyissä läsnä. Enemmän siellä on huutoa ja hajottamista,  Miapetra Kumpula-Natri  (s&d) sanoo.
 Kansallismielisten populistien puolueista osalla on lämpimät välit Venäjälle. Se on  Heidi Hautalalle  (vihr.) yksi syistä suhtautua epäillen.
 – Lega-puolueen varapääministeri Salvini on ollut kiinteässä yhteistyössä Kremlin kanssa saadakseen öljyrahaa puolueensa rahoittamiseen. Kun tällaisia uutisia tulee yhä useammasta maasta laitaoikeistolaisista puolueista , eihän siinä voi muuta kuin ajatella että parempi kun EU:n toimintakykyä ja mainetta varjellaan, Hautala sanoo.
 Toistaiseksi   Itävallan vapauspuolue on kärähtänyt  Venäjä-yhteyksistä ja Legan rahoitusepäilyistä on  kirjoitettu mediassa.  Marine Le Penin puolue on  lainannut venäläistä rahaa .
 Kumpula-Natri: Kannattaisin Hakkaraisen järkevää aloitetta
 Aivan ehdottomia kaikki mepit eivät ole. Kumpula-Natri sanoo, että voisi tukea esimerkiksi ps-meppi  Teuvo Hakkaraisen  metsäaloitetta, jos tämä tekisi Kumpulan mielestä järkevän aloitteen. Myös liberaaliryhmän  Mauri Pekkarinen  voisi joissakin asioissa tehdä yhteistyötä.
 Teuvo Hakkarainen (ps.) valittiin europarlamentissa maa- ja metsätalousvaliokuntaan. Enemmistön päätöksellä ID-ryhmä ei kuitenkaan saanut ryhmän puheenjohtajuutta. Isto Janhunen / Yle
 – En kannata sitä, että heidät työnnetään kaikessa syrjään. Mutta kun on keskeisen valiokunnan toiminnasta kysymys, niin se on vähän eri tarina. Puolustan edelleen menettelyä, jossa minunkin ryhmäni oli mukana, Pekkarinen sanoo.
 EU-maat suhtautuvat eri tavoin äärioikeistolaisiin ja kansallismielisiin oikeistopopulisteihin. Esimerkiksi Italiassa populistipuolue ja kansallismieliset ovat hallituspuolueita. Ruotsissa taas puolueet ovat sopineet, ettei ruotsidemokraattien tuella tehdä politiikka.
 Euroopan parlamentissa on myös aiemmin suljettu ääriryhmiä päätöksenteon avainpaikoilta, sillä he ovat pääsääntöisesti olleet EU:ta vastaan.
 Korjaus: 20.02 korjattu ECR-ryhmää koskevaa lausetta. Ei kutistu lähes olemattomiin, kuten tekstissä luki, vaan kutistuu, jos britit jättävät unionin. 20.53 korjattu EFDD:n tilalle ENF.

Miksi oikeistopopulistit suljettiin ulos Euroopan parlamentin johtopaikoilta? Suomalaismepit vastaavat: "Enemmistö ei luota heihin"


Summary: Britannian ulkoministeri on keskustellut asiasta Iranin ulkoministerin kanssa.

Britannian ulkoministerin  Jeremy Huntin  mukaan Gibraltariin pysäytetty iranilainen tankkeri voidaan päästää matkoihinsa, jos Iran takaa, ettei alus ole aikeissa loukata EU:n talouspakotteita suuntaamalla Syyriaan.
 Hunt tviittasi lauantaina, että hänellä oli ollut rakentava keskustelu asiasta Iranin ulkoministerin  Mohammad Javad Zarifin  kanssa.
 Hunt myös kertoi, että Iranin ulkoministerin sanoneen Iranin haluavan ratkaista tilanteen, eikä halua pahentaa sitä.
 Amerikkalaiset epäilevät Grace One -tankkerin olevan nimenomaan matkalla Syyriaan, mikä rikkoo sekä EU:n että Yhdysvaltojen asettamia talouspakotteita.
 Britannian puolustusministeriön julkaisema kuva Grace 1 -tankkerista. Britannian puolustusministeriö
 Iranilaistankkeri pysäytettiin Gibraltariin  viime viikolla.
 Iran on tuominnut pysäyttämisen ja pitää sitä laittomana. Iran on myös uhannut Britanniaa vastatoimilla.
 Britannian mukaan Iranin alukset yrittivät estää brittiläisen öljytankkerin kulun Hormuzinsalmessa tällä viikolla.
 Lue lisää:
 Tankkerisotku sakenee – nyt Iran uhkaa ottaa haltuunsa brittialuksen
 Tankkeri pysäytettiin Gibraltarilla – Iran kutsui Britannian suurlähettilään kuultavaksi

Britannia valmis päästämään iranilaistankkerin matkoihinsa


Tämän vuoden Seinäjoen Tangomarkkinoiden Tangokuningattareksi kruunattiin 34-vuotias  Pirita Niemenmaa . Seinäjoelta itsekin kotoisin oleva Niemenmaa valittiin tiukan väännön jälkeen voittajaksi tuomariäänin 3-2.
 Tangokuninkaaksi kruunattiin  Johannes Vatjus . 38-vuotias haapaveteläinen valittiin voittajaksi yksimielisesti tuomariäänin 5-0.
 Pirita Niemenmaa valittiin tiukan väännön jälkeen Tangokuningattareksi tuomariäänin 3-2. Timo Aalto / Lehtikuva
 Tangolaulukilpailun tuomaristossa oli kokemusta rutkasti. Siitä pitivät huolen  Jari Sillanpää ,  Katja Kätkä ,  Kike Elomaa ,  Tarja Närhi , sekä tuomariston puheenjohtaja  Martti Haapamäki .
 Yhteensä Tangolaulukilpailuun osallistui 404 laulajaa.
 Finaalissa oli yhteensä kuusi esiintyjää, kolme miesten sarjassa ja kolme naisten sarjassa.
 Johannes Vatjus valittiin Tangokuninkaaksi yksimielisesti tuomariäänin 5-0. Timo Aalto / Lehtikuva
 Finaalin juonsivat  Ismo Jokinen  sekä  Lola Odusoga .
 Seinäjoen Tangomarkkinat on järjestetty vuodesta 1985 lähtien.

Pirita Niemenmaa kruunattiin Tangokuningattareksi, Tangokuningas on Johannes Vatjus


Summary: Parannamme avaruuden tuntemustamme ja suojelemme satelliittejamme, sanoi Macron.

Ranskan presidentti  Emmanuel Macron  aikoo perustaa maalle sotilaalliset avaruusvoimat.
 Uusi puolustushaara on määrä perustaa virallisesti syyskuussa, ja siitä tulisi ajan mittaan osa Ranskan ilmavoimia.
 – Parannamme avaruuden tuntemustamme, suojelemme satelliittejamme paremmin ja aktiivisemmin, Macron visioi kansallispäivän aattona pitämässään puheessa.
 Puolustusministeri  Florence Parlyn  on määrä lähiaikoina kuvata Ranskan avaruusstrategiaa tarkemmin.
 – Ajan mittaan ilmavoimista tulee ilma- ja avaruusvoimat. Päätämme välttämättömät investoinnit, Macron sanoi.
 Parly on puhunut tarpeesta luoda ranskalainen avaruusautonomia suojelemaan avaruustoimintaa "eräiden suurvaltojen" aiheuttamalta uhalta.
 Ranska on budjetoinut 3,6 miljardia euroa vuosille 2019-25 avaruuspuolustuksen kehittämiseen.

Macron aikoo perustaa Ranskaan avaruusvoimat


Italian poliisi on takavarikoinut ilmasta laukaistavan ohjuksen äärioikeistolaisen ryhmän hallusta. Takavarikko tehtiin osana äärioikeistolaisiin ryhmiin kohdistuneita ratsioita.
 Ratsioita tehtiin useissa kaupungeissa eri puolilla Italiaa. Niiden yhteydessä viranomaisten haltuun päätyi muitakin aseita ja uusnatsien propagandamateriaalia.
 Viranomaiset epäilevät äärioikeistolaisia Itä-Ukrainan Venäjä-mielisten kapinallisten avustamisesta.

Äärioikeistolaisten hallusta löytyi ohjus Italiassa – yhteyttä Itä-Ukrainan venäjämielisiin kapinallisiin tutkitaan


Summary: Some-haasteisiin osallistujat voidaan jakaa kahteen leiriin: nopeisiin innostujiin ja luoviin kokeilijoihin.

Oululaisessa nyrkkeilysalissa potkunyrkkeilijä  Lauri Suomela  valmistautuu haasteeseen. Mies lämmittelee ja venyttelee. Valmentaja nostaa pullon käteensä.
 Ensimmäinen yritys epäonnistuu, mutta toisella kerralla korkki lentää pullon suusta. Haaste on onnistunut.
 – Olisi se vähän paremminkin voinut mennä. Ensimmäisellä yrittämällä olisi pitänyt lähteä, Suomela tuumaa.
 Katso yllä olevalta videolta Suomelan suoritus.
 Kyseessä oli Bottle Cap Challenge -niminen haaste, joka on viimeisin viraalihitiksi noussut some-haaste. Bottle Cap Challenge aihetunnisteella löytyy Instagramista jo yli 250 000 videota.
 Haasteen ideana on potkaista pullon suusta korkki auki takakierrepotkulla. Potkunyrkkeilijä Suomelalle helppo nakki.
 – Kyllä tuota potkua on treenattu ennenkin ja joskus matsissakin käytetty. Se tulee luonnostaan.
 Yhteenkuuluvuuden tunne innostaa haasteisiin
 Bottle Cap Challenge ei ole ensimmäinen eikä todennäköisesti viimeinen some-haaste, joka on saanut ihmiset innostumaan ympäri maailmaa. Sen edeltäjiä ovat esimerkiksi kanelihaaste, jossa piti syödä kanelia lusikallinen. Tai oluthaaste, jossa piti kumota tuopillinen olutta yhdellä huikalla. Suoritukset tuli tietenkin kuvata.
 Kanelihaaste on ollut olemassa jo 2000-luvun alkupuolella, mutta se heräsi uudelleen  henkiin vuonna 2012  (Iltalehti). Kaljahaaste kiersi somessa  vuonna 2014 .
 Mikä haasteissa kiehtoo ihmisiä? Some-asiantuntija  Harto Pöngän  mukaan yhteenkuuluvuuden tunne on ainakin yksi tekijä. Sosiaalisessa mediassa on kyse nimenomaan yhteisöllisyydestä ja haasteeseen osallistuminen on rento ja hauska tapa ottaa osaa yhteiseen juttuun.
 Haasteissa on myös useimmiten jotain erikoista, joka kiinnittää ihmisen huomion. Tai yllyttää ihmisen näyttämään taitonsa, kuten Bottle Cap Challengessa.
 – Yleensä ne ovat jollain tavalla yllättäviä, Pönkä kertoo ja jatkaa.
 – Haasteeseen osallistuminen on myös yksi keino tuoda sosiaalisessa mediassa omaa persoonaa esiin.
 Ne ketkä tämän tyyppisiin haasteisiin osallistuvat jakaantuvat LM Somecon luovan konsultin  Lotta Kinnusen  mukaan kahteen leiriin.
 Ensimmäisenä mukaan lähtevät ne, jotka innostuvat haasteen erikoisuudesta ja haluavat päästä testaamaan sitä itse. Seuraavaksi mukaan lähtevät sellaiset ihmiset, jotka haluavat viedä haasteen hieman pidemmälle. Tuoda siihen jotain erilaista, jännittävää ja omannäköistä.
 – Esimerkiksi Bottle Cap Challengea on lähdetty tekemään twerkkaamalla. Eli villisti takapuolta heiluttamalla viskataan korkki pois pullosta.
 Miten saada aikaan viraali-ilmiö?
 Vaikka erilaisia haasteita liikkuu sosiaalisessa mediassa pilvin pimein, harva niistä nousee Bottle Cap Challengen tapaiseksi viraali-ilmiöiksi. Jotta haasteesta tulee sellainen, pitää sen täyttää muutama vaatimus.
 – Sen tulee olla hauska tai hyvin tunteita herättävä. Sen pitää erottua erikoisuudellaan kaikkien kissakuvien- ja videoiden sekä maisemavalokuvien joukosta, Harto Pönkä sanoo.
 Haasteen pitää myös saada näkyvyyttä. Pöngän mukaan tyypillistä on, että haaste muuttuu viraali-ilmiöksi, kun joku näkyvä some-vaikuttaja, tubettaja tai julkkis, jolla on hyvin paljon seuraajia, osallistuu siihen tai laittaa sen alulle.
 Tähän mennessä  Bottle Cap Challengeen on osallistunut  (MTV-uutiset) ainakin näyttelijä  Jason Statham  ja suomalaisista julkkiksista esimerkiksi  Aku Hirviniemi  ja  Jethro Rostedt .
 Haasteiden ei tarvitse välttämättä olla millään tavoin ennalta suunniteltuja. Pönkä ajattelee, että tärkeämpää on se, että se on jollain tapaa erikoinen tai kuvaa jotain asiaa hyvin osuvasti.
 – Usein esimerkiksi viraalisti leviävät meemikuvat ovat sellaisia, että niissä on joku hyvin kuvaava ilme jollakin henkilöllä. Ja joku lyhyt videoklippi voi olla todella hauska riippumatta siitä, miten teknisesti laadukas tai hyvin suunniteltu se on.
 Jos haaste, oli se sitten video tai kuva, on liian suunnitellun näköinen, liian yritysmäinen tai mainosmainen, ei se välttämättä ole omiaan lisäämään viraaliarvoa.
 – Silloin se ei ole niin sanotusti katu-uskottava. Sellainen kotikutoisuus on eduksi, ja muilla on matalampi kynnys osallistua haasteeseen, Pönkä sanoo.
 LM Somecon luova konsultti Lotta Kinnunen korostaa, että haasteet eivät voi koskaan elää ilman sosiaalista mediaa. Jos haasteesta haluaa saada viraalihitin, se pitää pystyä dokumentoimaan selkeästi ja jakamaan helposti.
 Kinnusen mukaan on tärkeä pohtia myös sitä, mihin lokeroon haaste uppoaa. Eli onko haasteen tarkoitus olla kantaaottava vai halutaanko haasteesta sellainen, että ihminen voi tuoda siihen omaa tarinaansa.
 – Vai onko se ihan selvästi sellainen kepeämpi, hiukan epätavanomainen, kreisi juttu, missä haasteeseen osallistuja pääsee irrottelemaan.
 Viraali some-haasteiden elinkaareen kuuluu Kinnusen mukaan se, että ne nousevat, mutta myös laskevat rajusti. Joten jos viraalihaasteen saa läpi, ei se kestä ikuisesti.
 Some-haaste on myös vaikuttamisen väline
 Some-haasteilla voidaan myös vaikuttaa ja muuttaa ihmisten asenteita. Hyvänä esimerkkinä tästä on Me too -kampanja, joka alkoi eräänlaisena some-haasteena.
 Kampanja sai alkunsa, kun yhdysvaltalainen näyttelijä  Alyssa Milano  lähetti tviitin, jossa hän  kehotti seksuaalista ahdistelua kokeneita  naisia ja miehiä vastaamaan hänen tviittiinsä "me too", minä myös.
 Kahden vuorokauden kuluessa hashtagia oli käytetty Twitterin mukaan lähes miljoona kertaa. Facebookissa päivityksiä, kommentteja ja reaktioita oli samassa ajassa 12 miljoonaa 4,7 miljoonalta eri käyttäjältä.
 Hieman samankaltaisen some-haaste oli myös muutaman vuoden takainen, Suomen lukiolaisten liiton aloittama,  Kutsu mua -kampanja.
 Sen ideana oli ottaa kuva itsestään paperin kanssa, jossa lukee kaksi sanaa: toinen kuvaa sitä lokeroa, johon ihminen on yritetty tunkea, tai jolla häntä on haukuttu ja toinen sellaista ominaisuutta, jonka hän tahtoisi muiden näkevän ja muistavan. Haasteella haluttiin kiinnittää huomiota kiusaamiseen.
 Samaan kategoriaan menee myös muutaman vuoden takainen  Ice Bucket Challenge , jossa ihmiset videoivat, kun he kaatoivat päällensä sangollisen jäävettä. Kampanjan tarkoitus oli lisätä tietoutta ASL-sairaudesta.
 – Tämänkaltaisilla haasteilla voi olla todella isoja vaikutuksia. Me too on äärimmäisen hyvä esimerkki siitä, miten tavallisista ihmisistä löytyi valtava voima, joka vyöryi joka puolelle ja muutti asioita äärimmäisen lyhyessä ajassa ja nosti isoja asioita keskusteluun, Kinnunen sanoo.
 Vaikka Me too ja Kutsu mua -tyyppisillä kampanjoilla voi olla paljon voimaa, ei niillä aina ole käytännön hyötyä.
 Esimerkiksi hyväntekeväisyysjärjestöt voivat Kinnusen mukaan kamppailla sen kanssa, miten haasteen lisäksi saataisiin kerättyä rahaa ja vapaaehtoisia auttajia, eikä pelkästään klikkejä somessa.
 Osa haasteista vaarallisia
 Some-haasteilla on myös huonot puolensa. Useimmiten haittapuolet ovat Kinnusen mukaan selkeimpiä hulluimmissa haasteissa, kuten esimerkiksi aiemmin mainitussa kanelihaasteessa.
 – Se vei sairaalaan valtavan määrän ihmisiä. Kun kanelia syö, aiheuttaa se tukehtumisreaktion ja yskimistä, jolloin kanelia menee keuhkoihin, jossa se voi aiheuttaa arpeutumista.
 Muita vaarallisia somessa levinneitä haasteita ovat olleet muun muassa  Tide Pod Challenge  (Mtv-uutiset), jossa ihmiset ottavat suuhunsa pesuainetabletteja ja purevat ne rikki ja  Kiki Challenge  (Iltalehti), jossa piti tanssia  Draken   In My Feelings  -kappaleen tahtiin kadulla. Se kehittyi nopeasti pisteeseen, jossa haaste toteutettiin poistumalla ensin liikkuvasta autosta.
 Helsingin Sanomat kirjoitti  tämän vuoden tammikuussa, että YouTube kieltää vaarallisia haasteita ja piloja käsittelevien videoiden julkaisemisen palvelussaan.
 – Kekseliäisyys ja kokeilunhalu voivat johtaa siihen, että videoita kuvataan vaarallisissa paikoissa tai lähdetään koko ajan pidemmälle ja pidemmälle siinä, kuka tekee isoimman teon.
 Innostutko sinä some-haasteista? Jutun keskusteluosio on auki kello 22.00 saakka.

Näin potkunyrkkeilijältä onnistuu Bottle Cap Challenge – viraali-ilmiöksi nouseva some-haaste on yleensä kotikutoinen ja hätkähdyttävä


Summary: Sopimus olisi tarkoittanut, että köyhän Guatemalan olisi ollut pakko tarjota maan läpi kulkeville siirtolaisille turvapaikkaa.

Guatemalan perustuslakituomioistuin on estänyt maan presidenttiä  Jimmy Moralesia  allekirjoittamasta siirtolaissopimusta Yhdysvaltojen kanssa.
 Sopimus olisi merkinnyt sitä, että Guatemala määriteltäisiin niin sanotuksi turvalliseksi kolmanneksi maaksi. Näin Guatemalan olisi ollut pakko tarjota maan läpi kulkeville siirtolaisille turvapaikkaa.
 Yhdysvaltain presidentti  Donald Trump  on pyrkinyt ajamaan politiikkaa, jossa siirtolaisten olisi haettava turvapaikkaa ensimmäisestä maasta, johon he saapuvat.
 Guatemalan perustuslakituomioistuin linjasi eilen, että tämän kaltaiset sopimukset olisi hyväksyttävä maan parlamentissa.
 Lukuisat siirtolaiset Hondurasista ja El Salvadorista kulkevat Guatemalan lävitse pyrkiessään Meksikon kautta Yhdysvaltoihin. Myös Latinalaisen Amerikan köyhimpiin kuuluvasta Guatemalasta lähdetään vaaralliselle matkalle pohjoiseen.
 Kaikkien edellä mainittujen Keski-Amerikan maiden turvallisuustilanne on heikko jengiväkivallan vuoksi.

Guatemala ei tee siirtolaissopimusta USA:n kanssa


Summary: Raision Tikanmaalla tapahtui tappo viime viikon keskiviikkona.

Raision Tikanmaan taposta epäiltynä on vangittu yksi mies, kertoo poliisi. Kolme muuta epäiltyä on vapautettu.
 Henkirikos tapahtui Raisiossa viime keskiviikkona yksityisasunnossa. Tuolloin asunnosta löytyi vakavasti loukkaantunut mies, joka kuoli myöhemmin Turun yliopistollisessa keskussairaalassa vammoihinsa.
 Tappo tapahtui teräaseella.
 – Neljästä kiinniotetusta kolme vapautettiin perjantaina. Sunnuntaina neljäs epäilty vangittiin Varsinais-Suomen käräjäoikeudessa todennäköisin syin epäiltynä taposta, kertoo tutkinnanjohtaja Jussi Helesvirta.
 Helesvirran mukaan poliisissa on tapon tekoväline hallussa ja motiivista aavistus.
 – Motiivista meillä on aavistus, mutta haluamme vielä selvitellä asiaa. Tutkinta on kuitenkin vielä sillä tavalla alussa, Helesvirta sanoo.
 Syytteennostopäivä on Helesvirran mukaan syyskuussa.
 Lue lisää:
 Poliisi tutkii Raisiossa tapahtunutta henkirikosta – neljä henkilöä otettu kiinni

Raision henkirikoksen epäillyistä kolme vapautettu – yksi mies vangittu todennäköisin syin epäiltynä taposta


Summary: Kaupunkipyöräily kasvattaa suosiotaan Suomessa, mutta pyöräilykypäriä ei ole tarjolla pyörän vuokrauksen yhteydessä.

Kaupunkipyörät ovat vallanneet Suomen kaupunkeja valtavan suosion kera. Esimerkiksi  Helsingissä kaupunkipyörät  ovat ahkerimmin käytössä kuin missään muualla maailmassa.
 Polkypyöriä on tarjolla, mutta pyöräilykypärää ei kaupunkipyörän mukana saa.
 Tieliikennelakihan ei velvoita pyöräilijöitä käyttämään pyöräilykypärää. Laki vain toteaa, että polkupyöräilijän ja polkupyörän matkustajan on ajon aikana yleensä käytettävä suojakypärää. Rangaistusta kypärättä ajamisesta ei saa.
 Pyöräilykypärä tunnetusti  suojaa vakavilta päävammoilta . Miksi siis kaupunkipyörien yhteydessä ei yleensä ole mahdollista vuokrata kypärää?
 "Logistinen mahdottomuus"
 Helsingin seudun liikenteen viestinnän asiantuntijan  Tuija Ruohon  mukaan pyöräilykypärien liittäminen osaksi kaupunkipyöräjärjestelmää on yksinkertaisesti logistinen mahdottomuus.
 – Asemia on valtavan paljon eri puolilla kaupunkia, eikä pyöräilykypärä voisi olla pyörässä kiinni, koska niitä täytyisi olla eri kokoisia. Mistä kypärät siis jaettaisiin käyttäjille? Tätä on käytännössä mahdotonta ratkaista, Ruoho kertoo.
 Pyöräilykypärän liittäminen kaupunkipyöräjärjestelmään on Helsingin seudun joukkoliikenteen viestinnän asiantuntijan Tuija Ruohon mukaan mahdotonta. Liisa Takala / Yle
 Kaupunkipyörien pisteitä on yleensä ympäri kaupunkia. Kahdeksalla paikkakunnalla eri puolilla Suomea kaupunkipyöriä vuokraavan Kaakaun toimitusjohtaja  Aleksanteri Repo  arvelee, että kypärien kohdalla jonkinlaisen kokovalikoiman tarjoaminen kaikilla pysäkeillä olisi sekä teknisesti että kustannustehokkaasti haastava yhtälö.
 – Jos pysäkillä olisi kypärille teline, miten estäisimme sen, ettei joku nappaisi kypärää. Jonkinlainen älylukkojärjestelmä, joka avaisi kypärän vuokrauksen yhteydessä, kuulostaa aika kalliilta vaihtoehdolta, Repo pohtii.
 "Kaupunkipyöräily ja kypärän tarjoaminen on haastava yhtälö"
 Kaupunkipyöräilyn idea perustuu siihen, että pyörän voi napata mukaansa yhdeltä pysäkiltä ja palauttaa toiseen. Revon mukaan pyöräilykypärän liittäminen tähän ajatukseen ei ole mahdollista tällä hetkellä.
 – On tärkeätä miettiä asiakkaan palvelupolku koko pyöränvuokrauksen ajan. Missä asiakas näkee pyörän ja mitä askeleita hän joutuu tekemään saadakseen pyörän käyttöönsä. Kypärän liittäminen osaksi tätä kokonaisuutta olisi vaikeaa, Repo kertoo.
 Muutamia kyselyitä pyöräilykypäristä tuli viime kesänä KaaKaulle. Kypäriä ei ole varsinaisesti kuitenkaan toivottu Revon havaintojen mukaan.
 – Kypärä on sellainen irtotuote, jota ei voi jättää kaupungille itsekseen olemaan. Mielellään toki tarjottaisiin erilaisia vaihtoehtoja, mutta se vaatisi käytännössä perinteisen vuokrauspisteen, jossa olisi asiakaspalvelua ja henkilökuntaa. Tämä ei puolestaan sovi kaupunkipyöräilyyn, jossa pyörän voi palauttaa eri paikkaan.
 Kaakkois-Suomessa KaaKau pyörittää kaupunkipyörätoimintaa Kotkassa, Haminassa, Lappeenrannassa, Kouvolassa ja Imatralla. Pyry Sarkiola / Yle
 Kaupunkipyörät sijaitsevat pääasiassa ulkona säiden armoilla. Helsingin seudun liikenteen viestinnän asiantuntija Tuija Ruoho muistuttaa yhteiskäyttöisissä kypärissä piilevistä hygieniaongelmista.
 – Pyöräilykypärän pehmusteet eivät kestä vesisadetta. Muutenkin päähän laitettavat asiat koetaan hyvin henkilökohtaisena asiana. Aika harva varmaan haluaisi käyttää yhteistä kypärää, joka on käynyt eri ihmisten päässä.
 Kypärät eivät päädy päähän saakka
 Monista muista kaupungeista poiketen Kuusamon kaupunki on tänä kesänä kokeillut mallia, jossa kaupunkipyörät ovat olleet kaikkien käytettävissä vapaasti. Tarjolla on myös ollut pyöräilykypäriä.
 – Palveluntarjoajana haluamme edesauttaa turvallisuutta, vaikka laki ei ehdottomasti kypärän käyttöä edellytäkään. Näen asian kuitenkin niin, että jos pyörää käyttää, olisi kypärä hyvä olla myös päässä, Kuusamon kaupungin kehityspäällikkö  Jari Karsikko  kertoo.
 Kuusamon kaupungin tarjoamat kypärät olivat joko pyörän tarakassa tai sarvissa kiinni, kun ne alun perin vietiin asemille. Kypärissä ei ole erillistä lukitussysteemiä, ja nyt osa jäljellä olevista kypäristä roikkuu pyöräasemilla käyttämättöminä.
 Lahjoituksena saadut kypärät ovat uusia ja helposti säädettäviä. Silti kypäriä ei käytetä.
 Karsikon havaintojen mukaan alle puolet kaupunkipyöräilijöistä on käyttänyt pyöräilykypärää.
 – Onko se sitten siitä kiinni, että vierastetaan toisen käyttämää kypärää ja sen laittamista päähän, Karsikko pohtii.
 Kypärä on pyöräilijälle suositeltava varuste. Kuvituskuva. Terri Niemi / Yle
 "Kaupunkipyöräily ei saisi olla kustannuskysymys"
 Kuusamon kaupungin kaupunkipyörämalli on ollut monella tapaa kaupallisista toimijoista poikkeava. Pyörät on saatu lahjoituksina kaupunkilaisilta ja kuntouttavan työtoiminnan yksikkö Muuntamo on huoltanut pyörät ja antanut niille yhtenäisen ilmeen.
 Kaksikymmentä kunnostettua vihreäksi maalattua kaupunkipyörää sijoitettiin seitsemälle asemalle ympäri taajamaa kesäkuun alussa.
 – Käyttäjien vastuulle on jäänyt, että kaupunkipyöriä käytettäisiin ohjeiden mukaan ja mahdollisista puutteista raportaisiin Muuntamolle, Karsikko kertoo.
 Kaupunkipyörät päätettiin tarjota maksuttomina, jotta kaikilla olisi mahdollisuus hyödyntää niitä.
 – Lähdimme miettimään tätä toimintaa niin, ettei kaupunkipyöräily saisi olla kenellekään kustannuskysymys. Esimerkiksi oma perheenjäsen oli ollut eräässä kaupungissa ja hänen valintansa kohdistui linja-autoon pyörän sijasta, koska seutulippu bussiin oli halvempi.
 Ilkivaltaa ja katoamistapauksia
 Kuusamon kaupungin kaupunkipyöräkokeilussa tavoitteena oli yhdistää kierrätys, edullisuus ja vaivaton vuokraus sekä mahdollisuus pyöräilykypärään. Ei rekisteröintiä, eikä maksua.
 Yhtälö ei ole kuitenkaan toiminut sellaisenaan.
 Reilun kuukauden kokeilun jälkeen alkuperäisestä 20 kaupunkipyörästä ja pyöräilykypärästä käytössä on jäljellä enää noin puolet.
 – Kipupisteet ovat tulleet hyvin selviksi tässä kokeilussa. Sekä pyörien että kypärien osalta on ollut selkeää tahallista särkemistä. Joku kappale on varmaan ihan kadonnutkin, Karsikko sanoo.
 Kuusamon kaupunkipyörät ja kypärät juuri ennen käyttöön luovutusta kesäkuun alussa. Jari Karsikko
 Karsikon mukaan systeemin riskit olivat kyllä tiedossa, mutta ilkivallan määrä pääsi silti yllättämään.
 – Yllätti kyllä, miten paljon pieni vähemmistö käyttäjistä on onnistunut särkemään näitä pyöriä. Kokonaisuudessaan tässä puhutaan kuitenkin alle 5 000 euron kustannuksista 20 pyörän kohdalla. Jos verrataan kaupallisen mallin kuluihin, meillä kestäisi hankkia kymmenen pyörää yhden särkyneen tai kadonneen tilalle.
 Käyttösääntöjä ei noudateta
 Kaupunkipyörät ovat olleet ahkeralla käytöllä Kuusamossa, mutta systeemi, jossa pyöriä ei rekisteröidä mitenkään, on aiheuttanut ylimääräistä työtä kaupungille.
 Kaupunkipyörät eivät nimittäin palaudu niille kuuluville pyöräasemille.
 – Pyöriä jätetään aivan minne sattuu. Niitä sitten kannellaan ja kuljetellaan oikeille paikoille useampana päivänä viikossa. Kaupunkilaisilta on tullut sellaista hyväntahtoista virnuilua, että milloin on löytynyt Nilojoesta ja mikä mistäkin, Karsikko kuvailee.
 Kaupunkipyörät ja kypärät ovat olleet vapaasti käytössä Kuusamossa. Jari Karsikko
 Lisäksi osa pyöristä on jäänyt pidempiaikaiseen käyttöön ja viety säilytykseen omaan kotiinsa. Kaupunkipyörän käyttöaika kerrallaan on Kuusamon kaupungin ohjeissa määritelty yhdeksi päiväksi.
 Ikävin ongelma on kuitenkin ollut pyöriin ja kypäriin kohdistunut runsas ilkivalta, minkä takia vaihtelevasti noin puolet pyöristä eivät ole käytössä.
 Miltä näyttää kaupunkipyörien jatko?
 Vaikka tämän kesän kokeilu Kuusamossa ei ollut sellaisenaan niin toimiva käytännössä kuin alkuperäisenä toiveena oli, on jatkosuunnitelmia jo mietitty.
 – Tällä kokemuksella tämä malli voi jäädä tähän kesään, mutta kesähän on vielä kesken. Tätä ideaa nyt lähdetään jalostamaan eteenpäin. Lopulliset johtopäätökset teemme syksyllä, Kuusamon kaupungin kehityspäällikkö Jari Karsikko kertoo.
 Maksuttomuudesta tai pyöräilykypärien tarjoamisesta Kuusamo ei aio vielä toistaiseksi luopua vaikeuksista huolimatta. Yhtenä vaihtoehtona Karsikko näkee yhteistyön jonkun paikallisen toimijan kanssa.
 – Pyörä luovutettaisiin kuittausta vastaan ja velvoitteena voisi olla myös kypärän ottaminen. Ehkä se madaltaisi ennakkoluuloja, jos kypärän kunto tarkistettaisiin ja siistittäisiin jokaisen käyttökerran jälkeen. Emme toki pysty valvomaan kypärän käyttöä, mutta ainakin voimme kannustaa siihen.

Suostuisitko sinä laittamaan käytetyn pyöräilykypärän päähäsi? – Selvitimme, miksi kaupunkipyörän mukana ei saa kypärää


Summary: Taudin leviämisvaaraa pidetään reilun miljoonan asukkaan Gomassa kuitenkin pienenä.

Kongon demokraattisessa tasavallassa on ensi kertaa tavattu ebolavirusta isommassa kaupungissa.
 Terveysviranomaiset vahvistavat, että maan itäosassa sijaitsevassa Goman kaupungissa papilla on havaittu ebola. Kaupungissa asuu yli miljoona ihmistä.
 Viranomaisten mukaan pappi oli saanut viruksen ilmeisesti Butembon kaupungissa, missä hän oli ollut saarnaamassa. Hän oli palannut Gomaan bussilla perjantaina.
 Taudin leviämisvaaraa pidetään Gomassa kuitenkin pienenä, sillä potilas ja kaikki bussin matkustajat tunnistettiin nopealla aikataululla. Bussin matkustajat on määrä rokottaa tänään, kertoo  BBC .
 Kaksi terveystyöntekijää surmattiin
 Viikonloppuna kaksi ebola-terveystyöntekijää surmattiin Mukulian lähistöllä Pohjois-Kivun provinssissa.
 Kongon terveysministeriön mukaan kaksi tunnistamatonta henkilöä hyökkäsi terveystyöntekiöitä vastaan. Ministeriön mukaan molempia työntekijöitä oli uhkailtu joulukuusta lähtien, ja toinen oli joutunut jo aiemmin hyökkäyksen kohteeksi.
 Viranomaisten ebolan vastaiset toimet ovat herättäneet epäluuloa paikallisten keskuudessa. Esimerkiksi Lääkärit ilman rajoja -järjestö on joutunut sulkemaan ebolan hoitokeskuksiaan hyökkäysten takia.
 Meneillään oleva epidemia alkoi viime vuoden elokuussa. Se on vaatinut yli 1 600 kuolonuhria.
 Lisää aiheesta:
 BBC: Ebola in DR Congo: Case confirmed in Goma
 Suomalaisen avustustyöntekijän vaikea tehtävä: Miten estää ebolaa leviämästä miljoonakaupunkiin Kongossa?

Kaksi ebola-terveystyöntekijää surmattiin Kongossa – virus saavutti ensimmäisen isomman kaupungin


Summary: Mieli ry:n raportti listaa epämääräisen ilmastoahdistuksen oireet ja hoidon.

Unihäiriöitä, ylivirittyneisyyttä, alakuloisuutta tai levottomuutta. Muun muassa näitä oireita ilmastoahdistus voi aiheuttaa.
 Kuvailu on peräisin Suomen Mielenterveys ry:n (Mieli) julkaisemasta  raportista , jonka on kirjoittanut Helsingin yliopiston tutkijatohtori  Panu Pihkala . Raportti perustuu tutkimukseen sekä käytännön toiminnasta tehtyihin havaintoihin. Raportti listaa ilmastoahdistuksen oireet ensimmäistä kertaa suomeksi.
 Pakko-oireita ja suorittamista
 Raportin mukaan mielialan vaihteluiden lisäksi ilmastoahdistus voi aiheuttaa vakavia vaikeuksia ylläpitää toimintakykyä. Myös pakko-oireista, ilmastoanoreksiaksi tai -ortoreksiaksi kutsuttua käyttäytymistä voi esiintyä. Ihminen voi suorittaa muun muassa kierrättämistä ja kokea, että lajittelemalla ilmastoasiat kääntyvät parhain päin.
 Helsingin yliopiston tutkijatohtori Panu Pihkala.  Anna Hellberg / Yle
 Pihkala on tutkinut asiaa aiemmin vuonna 2018.  Johdatus ympäristöahdistukseen: Ympäristöongelmien psyykkiset vaikutukset  -nimisessä artikkelissaan hän kirjoittaa, että ilmastoahdistuksen on havaittu aiheuttavan stressiä, vakavia masennustiloja ja lisääntynyttä päihteiden käyttöä.
 Ilmastoahdistus ei ole sairaus. Siinä on kyse vaikeista tuntemuksista, jotka kumpuavat ympäristöongelmista ja niiden uhasta. Kyse on ymmärrettävästä reaktiosta, Pihkala kirjoittaa.
 Ilmastoahdistuksen erityispiirre on epämääräisyys. Usein ilmastonmuutos tuo lisää stressiä aiheissa, jotka perinteisesti muutenkin synnyttävät stressiä, kuten lapsista huolehtiminen ja tulevaisuuden suunnittelu. Raportin mukaan keskeinen kuormittava tekijä ovat median kautta välittyvät huonot ilmastouutiset. Pihkalan mukaan mediaa ei kuitenkaan ole syyttäminen, vaan enemmänkin on tärkeää, että uutta tietoa tuodaan esille.
 Miten ahdistuksesta eroon?
 Raportin mukaan oleellista on sopeutua muuttuviin olosuhteisiin. On hyväksyttävä oma eettinen vastuu, mutta kuitenkin samalla säilytettävä suhteellisuudentaju.
 Ilmastoahdistukseen ehdotetaan usein ratkaisuksi toimintaa. Raportin mukaan tämän lisäksi sekä positiiviset että negatiiviset tunteet tulee kohdata. Siinä missä positiiviset ajatukset voivat voimaannuttaa, negatiiviset ajatukset voivat johtaa toimintaan ja motivaatioon.
 Kun ilmastoahdistusta lähtee purkamaan, ahdistuksen tunne vaihtuu terveeseen pelon tunteen tunnistamiseen ja riittämättömyyden tunne keskeneräisyyden hyväksymiseen.
 Lue lisää :
 Ilmastoahdistus ei näy Suomen lentokentillä – matkustajamäärät kasvoivat
 Surua, epätoivoa, pelkoa – ilmastoahdistus rajoittaa nuorten tulevaisuuden suunnitelmia
 Vihaa, masennusta ja häpeää: Ilmastonmuutos aiheuttaa suomalaisissa nyt niin synkkiä tuntemuksia, että avuksi on pitänyt perustaa tukiryhmiä

Ilmastoahdistus voi aiheuttaa jopa pakko-oireita – on ymmärrettävä oma vastuu, mutta säilytettävä suhteellisuudentaju, kertoo tuore raportti


Summary: Viikko alkaa epävakaisena, mutta sää lämpenee päivä päivältä.

Villapaidan voi vaihtaa takaisin helletoppiin tällä viikolla, kun kesäiset säät palaavat Suomeen.
 – Viilein ilmamassa väistyy ja lämpötila kohoaa parinkymmenen asteen yläpuolelle. Sää lämpenee päivä päivältä, kertoo Ylen meteorologi  Matti Huutonen.
 Viikko alka epävakaisena, mutta lämpötila kohoaa päivä päivältä heinäkuulle tyypillisemmäksi. Matti Huutonen / Yle
 Alkuviikosta hellerajoja ei kuitenkaan vielä hätyytellä, vaan viikko alkaa epävakaisena. Lounais-Suomeen saapuu ärhäkkä matalapaineen keskus, joka tuo sateita erityisesti Länsi- ja Etelä-Suomeen.
 Sadekuuroihin kannattaa alkuviikosta varautua myös muualla, sillä sää on alkuviikosta vaihtelevaa eri puolilla Suomea.
 Viikonloppuna eteläisessä Suomessa hätyytellään hellelukemia. Matti Huutonen / Yle
 Lämpötila kohoaa epävakaisuudesta huolimatta viikon mittaan yhä kesäisempiin lukemiin.
 – Näyttää siltä, että hellelukemiin päästään viimeistään ensi viikolla. Etelä- ja Lounais-Suomessa hellelukemia saatetaan mitata jo viikonloppuna, Huutonen sanoo.
 Keskimäärin eteläisessä Suomessa mitataan heinäkuussa 22–23 asteen ja pohjoisessa 19–20 asteen lukemia. Viime viikkoina sää on ollut  huomattavasti tätä viileämpää . Esimerkiksi Itä-Suomessa mitattiin viime viikolla noin kymmenen asteen lämpötiloja.

Villapaitakelit väistyvät vihdoin! Viikonloppuna etelässä hätyytellään jopa hellelukemia


Summary: Vitsitapahtuma ei naurata Yhdysvaltain ilmavoimia, joka on jo varoittanut yrittämästä alueelle.

Jo miljoona ihmistä on ilmoittautunut osallistuvansa  Facebook-tapahtumaan , jonka tarkoituksena on tehdä yllätyshyökkäys Yhdysvaltain Nevadassa sijaitsevalle Area 51:lle. Alue on synnyttänyt vuosikymmenten mittaan lukuisia huhuja tunnistamattomista lentävistä esineistä eli ufoista ja alueelle piilotetuista avaruusolioista.
 Yhdysvallat tunnusti virallisesti Nevadan autiomaassa noin tunnin ajomatkan päästä Las Vegasista sijaitsevan suljetun alueen olemassaolon vasta vuonna 2013.
 Ilmoittautumisen ohella kiinnostuksensa tapahtumaan on ilmaissut reilut 800 000 ihmistä. Asiasta ovat uutisoineet muun muassa  The Independent  ja  Vox .
 Tapahtuman Facebook-sivu on täyttynyt tuhansista satiirikirjoituksista ja meemeistä, joilla spekuloidaan parasta tapaa päästä sisälle huippusalaiselle alueelle.
 Osallistujien on tarkoitus tavata Area 51 Alien Center -turistinähtävyydellä.
 Huumorimielellä luotu tapahtuma
 Selkeästi kieli poskessa luotu tapahtuma ammentaa verkossa viljeltävien meemien sanastosta ja maailmasta, esimerkiksi osallistujia pyydetään juoksemaan paikalle Naruto-tyylillä, "nopeammin kuin luodit". Kyseessä on kuuluisaan japanilaiseen sarjakuvaan mangaan ja animaatiotyyliin animeen viittaava tapa esittää äärimmäisen nopeaa juoksemista kädet levitettynä ja pää eteenpäin painettuna.
 Tapahtumasivulla vitsaillaan, että alueelle on mahdollista päästä massavoimalla, mikä käy ilmi myös tapahtuman nimestä "Rynnäköidään Area 51:lle, he eivät voi pysäyttää kaikkia meistä".
 Tällä hetkellä ei ole tiedossa, onko yksikään taho ottanut kutsua tosissaan. Alueelle olisi tarkoitus rynnistää syyskuun 20. päivän aikaisina tunteina.
 Ilmavoimat varoittavat yrittämästä alueelle
 Useat tapahtumasivulle kirjoittaneet ovat hilpeästä kirjoitustyylistä huolimatta muistuttaneet viranomaisia, että kyseessä on vitsi.
 Yhdysvaltojen ilmavoimien edustajan  Laura McAndrewsin  mukaan tapahtumasta ollaan tietoisia, kertoo sanomalehti _ Washington Post _. McAndrews varoitti ihmisiä edes yrittämästä sotavoimien harjoitusalueelle.
 –Yhdysvallat on aina valmis suojemaan alueitaan ja omaisuuttaan, McAndrews sanoi lehden mukaan.
 McAndrews ei kertonut, millä tavoin viranomaiset ovat varautuneet asiaan.
 Vaikka pääsy Area 51:lle on torpattu, sen lähiseutu on suosittu matkailualue, jossa sijaitsee useita avaruusolioteemaisia motelleja, museoita ja ravintoloita.

"He eivät voi pysäyttää kaikkia meistä" – Jo miljoona on ilmoittautunut kieli poskessa luotuun tapahtumaan, jossa rynnätään Area 51:lle


Summary: EU viittaa kintaalla Yhdysvaltain pakoitteille ja pitää kiinni omasta kaupankäyntisopimuksestaan.

Kansainväliset organisaatiot ja sopimukset

EU:n ulkoministerit ovat koolla Brysselissä, jossa pöydällä on myös Iranin ydinsopimus. Suomen ulkoministeri  Pekka Haavisto  (vihr.) sanoi kokoukseen tullessaan, että tilanne on huolestuttava.
 – On ilman muuta tärkeää, että Iran pitäytyy ydinsopimuksessa. Olemme huolestuneita viimeaikaisista uutisista uraanin rikastamisesta, Haavisto totesi.
 Hän sanoi myös, että Suomi kuitenkin kannattaa EU:n suunnitelmia jatkaa kaupankäyntiä Iranin kanssa Yhdysvaltain pakotteista huolimatta.
 Yhdysvallat irtautui Iranin ydinsopimuksesta yksipuolisesti vuosi sitten ja on sen jälkeen asettanut talouspakotteita erityisesti Iranin öljynvientiin. Iran on vastalauseeksi rikastanut uraania enenmmän kuin sopimus sallii.
 Britannin ulkoministeri  Jeremy Hunt  sanoi kokouksen alla, että vaikka aikaa ei ole paljon, hän uskoo edelleen mahdollisuuteen pelastaa ydinsopimus. Hän arveli, että Iranilta veisi vielä ainakin vuoden verran kehittää ydinase.
 – Sopimusta ei ole vielä kuopattu, ja olemme täysin sitoutuneita pitämään alueen vapaana ydinaseista, Hunt totesi.
 Saksan ulkoministeri  Michael Roth  puolestaan sanoi, että EU haluaa pitää oman osansa kaupankäyntisopimuksesta Iranin kanssa. Se edellyttää kuitenkin sitä, että Iran pitää kiinni lupauksistaan.

EU:n ulkoministerit huolissaan ydinsopimuksesta – Haavisto: Suomi haluaa edelleen käydä kauppaa Iranin kanssa


Summary: Brittiläinen näyttelijä Lashana Lynch ottaa haltuun legendaarisen salaisen agentin 007-koodin.

Neljässä viimeisimmässä James Bond -elokuvassa pääroolia näytelleen  Daniel Craigin  ilmoitettua astuvansa roolista syrjään ovat arvailut hänen seuraajastaan käyneet kuumina. Roolia hallinneiden valkoisten miesten sijaan 007:n viittaa on toivottu jo pitkään soviteltavan vaihteeksi joko naiselle tai värilliselle näyttelijälle.
 Nyt molemmat toiveet toteutuvat samanaikaisesti. Amerikkalaisen  Mail on Sundayn  mukaan 25:nnessa Bond-elokuvassa salaisen agentin legendaaarista koodinumeroa 007 kantaa brittiläinen, tummaihoinen näyttelijä  Lashana Lynch . Hän tuli suuren yleisön tietoisuuteen viimeistään aiemmin tänä vuonna ensi-iltansa saaneessa elokuvassa  Captain Marvel , jossa hän näytteli taistelulentäjää.
 Lashana Lynch näytteli Captain Marvel -elokuvassa. Marvel Studios
 Lynch ei kuitenkaan korvaa James Bondia, vaan hän on elokuvassa uusi hahmo. Bond itse viettää elokuvan alussa lokoisia eläkepäiviä Jamaikalla, kun hänet kutsutaan takaisin palvelukseen ratkaisemaan uutta maailmanlaajuista kriisiä.
 Yhtenä käsikirjoittajana mainio Phoebe Waller-Bridge
 Parhaillaan Italiassa ja Briteissä kuvattavan elokuvan yhtenä viidestä käsikirjoittajista toimii brittiläinen näyttelijä ja käsikirjoittaja  Phoebe Waller-Bridge . Hänet tunnetaan parhaiten suositusta ja suorasukaisesta feministisestä komediasarjasta  Fleabag  sekä kiehtovasta, naispalkkamurhaajaa ja häntä jahdannutta tiedustelupalvelun naispuolista tutkijaa kuvanneesta  Killing Eve  -sarjasta.
 Bond-elokuvia on kautta vuosien arvosteltu naisten esineellistämisestä seksuaalisiksi objekteiksi. Waller-Bridge ei halua muuttaa alkuperäisen James Bondin luonnetta tasa-arvon nimissä. Tasa-arvoisesti kaikkia sukupuolia kohtelevan asenteen voi hänen mukaansa tuoda esiin myös muilla tavoin.
 – Tuotteen täytyy kehittyä. On tärkeää, että elokuva kohtelee naisia asiallisesti. Bondin ei tarvitse tehdä niin, hänen täytyy pysyä omana itsenään, Waller-Bridge sanoo.
 Lashana Lynch Captain Marvel -elokuvan Euroopan ensi-illassa Lontoossa helmikuussa. AOP
 Sovinistisen tapansa mukaan James Bond yrittää iskeä uuden 007:n, mutta varsin heikolla menestyksellä. Hän myös oppii käyttäytymään nykyajalle sopivammalla, seksuaalista häirintää koskeneen #metoo-keskustelun jälkeisellä tavalla.
 Mail on Sundayn haastatteleman nimettömän, elokuvan tuotannossa mukana olevan lähteen mukaan uudesta, Lashana Lynchin tähdittämästä elokuvasta tulee Bondin perinteille uskollinen, mutta moderni elokuva. Näyttäviä takaa-ajokohtauksia ja yhteenottoja nähdään siis valkokankaalla tulevaisuudessakin.
 Aiheesta lisää:
 Daniel Craig söi sanansa ja palaa James Bondin rooliin – uuden elokuvan tunnuskappaleen esittää Adele?
 Jos Twitter-kansa saisi päättää, seuraava James Bond on nainen: "It's Bond, Jane Bond"

Bond-leffat harppaavat kerralla nykyaikaan: seuraava 007 on tummaihoinen nainen